PARSORION NI AMA NI BENGET 2 – TanoBatak\nPARSORION NI AMA NI BENGET 2\nDung tar leleng Ama ni Benget dijabu ni anakna i, martuptup ma si Bengel dohot si Monica mamboan amana tu Puncak anggiat sabam rohana mian di jabuna. Hiras jala hinsa do antong roha ni ama ni Benget dung sahat to punsu ni dolok i. Ditatap ibana ma sian tu na humaliang, dibereng ma angka jabu na mansai uli.\nBah, uli nai angka jabu on dipauli di dolok on hape godang do naso pola diingani. Diingot ma di hutana na mansai torop dope bagas na martarup hadudu dohot sanggar, bulu do ditopas bahen dorpina jala manangkas tu tano do lantena. Hape dolok-dolok do on tung mansai uli angka jabu, laos disungkun ma anakna si Benget :\n“Ai angka jabu ni ise do on?”\n“Angka jabu ni na sian hita an do i, apala na umbalgaan jabu ni anak ni ama ni Padot do i, ima na mamestahon simin ni ompuna nauju i”.\n“Ia jabu na taingani on jabu ni ise do on?”, ninna ama ni Benget muse.\n“Anggo on jabunta do, nahubahen do on asa adong paradianan molo loja jala sogan hami di jabu naniinganan na saleleng on. Molo hami na di pangarantoan on ndang digoari namora molo so adong dope jabuna di Puncak, jala angka jabu nahumaliang on digoari do on villa”.\nSai longang ma ama ni Benget pabegebege hata ni anakna i huhut sai ninna rohana. Nunga torop hape naung mamora ianakhon ni hamian jala nunga olo paulihon jabu di dolok-dolok on boasa ulaning ndang dihamian dipauli halak on jabuna. Aut olo ma nian halak on mangurupi na dihutana pature dalan dohot angka tano na so tolap diula ndang godang tano be na tarulang. Hape Iaho pasingkolahon halak on do angka natuatua gabe suda gogo ni danging, gogo ni tano, suda manuk, pinahan lobu, lombu, horbo. Jumana pe tahe disindorhon do holan laho pasingkolahon anakhonna anggiat unang songon nasida sai manaon udan dohot Ias ni ari mangalului parbodarian. Aut ma nian diingot halak on gogo ni tano na sian hamian do mambahen halak on marsingkola jala mamora, hape lupa do tu hutana, ninna dirohana huhut martutukhian.\nSungkun-sungkun roha ni si Benget marnida amana i, boasa songon na marsak amanghon, ninna rohana dibagasan. Na so lomo do rohana nuaeng di dolok on? Tumagon ma huboan tu inganan naribur an ninna rohana. Ditogihon ma amana i tu parminuman na ginoaranna cafe, ai diingot si Benget olo do amana i minum tuak di huta. Dipangido si Benget ma inumon nasida, pintor hatop do ro napinangidona i jala laos mangihut ma dua halak boruboru nauli mangangkupi nasida hundul. Diuji ama ni Benget do manginum na jinalo ni anakna i alai songkak do dihilala ditolonanna.\n“Tuak ma jalo inumonta ai so mardai nanilehonna on”.\n“Ndang adong tuak dison ai cafe do on ndang songon lapo tuak na dihutanta i, inum Bapa ma tabo do i annon”.\nDioloi ama ni Benget do hata ni anakna i unang maila dirohana si Benget marnida angka natorop dohot boru-boru na dilambungna i ai dirimpu ama ni Benget naung marsitandaan hian si Benget dohot boruboru nadua i.\nToho do antong, dung lam leleng ama ni Benget na minum i lam tabo do dihilala, jala si Benget pe diida do amana i naung sonang rohana naminum i. Tumagon ma tahe hupasombu amonghon diangkupi boru-boru on minum anggiat unang sai diingot hansit ni na dihuta i, ninna rohana. Didok ma tu boru-boru i asa diangkupi amana i minum, jala molo mangido tamba asa dilehon boru-boru i, huhut dihirdop simalolongna laho morot manadinghon amana i dohot boru-boru i. Dipahombar boru-boru i ma tu lambung ni ama ni Benget huhut diusehon minuman tu galas ni ama ni Benget molo dung suda sian galas i.\nBah….burju ma itoan on ai ise do on ulaning, ninna ama ni Benget dibagas rohana laos disungkun ma boru-boru i.\n“Ai boru aha do hamu ito”.\n“Aku tak mengerti ucapannya Om”\n“Boru apa kau ito”\n“Baru masuk Om”, ninna boru-boru i, ai dirimpu boru-boru i na mandok baru apa kau itu.\nBah…ai adong do hape boru masuk ?, ninna roha ni Ama ni Benget dibagasan huhut didok ; “Siapa namanya”\n“Bah… jadi Sorhian boru masuk”\n“lya Om Sorhian baru masuk. Kalau Om mau, Sorhian bisa membuat Om senang”, ninna boru�boru i muse huhut didampol-dampol jarijari ni ama ni Benget\nBah… tung na burju do hape si Sorhian on, ninna Ama ni Benget dibagasan rohana jala sai dipasombu do jarijarina i didampol.\n“Kalau Om mau minum sambil nonton mari Sorhian antar”, ninna boru-boru i muse tu ama ni Benget huhut ditogu tanganna. Dioloi do mangihuthon si Sorhian i tu bilut ai nunga mulai songon na mordong diida. Burju do si Sorhian i manogu ama ni Benget sahat tu bilut i jala pintor dibahen ma tontonan laho mangela ama ni Benget.\n“Ini film enak Om khusus Sorhian putar agar Om senang”.\nDibereng Ama ni Benget na dijolona i huhut marlobok tarontokna, dibereng ma angka jolma na marsaemara.\n“Peh….. ai angka naso marpaho do hape on”, ninna Ama ni Benget huhut jongjong, habur ibana haruar sian bilut i. Sude ma angka na di cafe i longang mamereng tu ibana dirimpu na manangko, laos digorahon angka nadisi ma : “Maling…..Maling…”, ninna nadeba. “Rampok…rampok…”, ninna na asing. Pintor digulut ma ama ni Benget. Adong na maninju, adong na manunjang, laos peak ma ama ni Benget huhut morong-orong.\nMamintor ro ma Satpam ni cafe i mandapothon na gaor i ditiop ma ama ni Benget huhut disungkun manang ala ni aha umbahen na songon i ibana. Mengkel ma sude umbege hatorangan ni ama ni Benget, jala dung dipatangkas si Sorhian bonsirna Iaos dipasombu ma ama ni Benget haruar.\nSai di dalani ama ni Benget ma anggiat dao ibana dirohana sian cafe i, ai nunga tung maila jala hansitan ala na hona tinju i. Tung na so hasea do hape si Benget on tung bahenonna songon i tu ahu, ninna huhut sai di dalani ibana dalanna.\nDung ro si Benget tu cafe i naeng mangalap amana i, tarsonggot ma ibana dung disungkun si Sorhian naung lao amana i. Hatop ma ibana haruar laho mangalului alai laos so jumpang si Benget do.\nLeleng do ama ni Benget peak didalan i so adong na barani mangurupi, ai godang do mabiar sotung dipareso polisi gabe saksi. Nadeba mabiar loja, nadeba ndang sanga tingkina ala godang ni ulaonna. Alai marhatohoan ma mamolus si Monica laho mangalului sinondukna si Benget ala nunga jotjot si Benget ndang mulak tu bagasna. Tarsonggot si Monica dung ditanda simatuana do hape na peak di dalan i. Dirabin ma simatuma i laho pamasuk tu mobilna laho mamboan tu ruma sakit. Longaag angka parkerejo rumah sakit marnida si Monica ai dirimpu nasida gelandangan na ditaruhon ni si Monica tu rumah sakit i. Sanga do maol dijalo parrumah sakit i ama ni Banget marubat. Muruk ma si Monica huhut didok : “Saya membawa orang yang sakit, tapi kalian malah bingung, apakah rumah sakit ini bukan tempat berobat orang yang sakit?”\nAlai dialusi pegawai rumah sakit ima si Monica ; “Benar ini tempat berobat, tapi siapa nanti yang membayar biayanya”.\nTarsonggot si Monica mambege alus ni pegawai ni rumah sakit i, laos muruk ma ibana. “Semua biaya saya yang menanggung, dan tolong bapak ini diberi pelayanan yang terbaik”, huhut dilehon si Monica hepeng jaminan. Hapogan ma angka parkarejo ni rumah sakit i mamboan ama ni Benget tu bilut parubatan jala tongtong diihuthon si Monica.\nDung tarjolma ama ni Banget longang ibana manida inganan i, ai diingot didalan do ibana peak ala ditombom mobil, hape dibereng nunga angka nabontar humaliang ibana. Ai na marnipi do au nuaeng? ninna rohana dibagasan huhut dipilos simalolongna. Alai mangkuling ma si Monica parumaenna i : “Bapak sudah sadar ya tak usah banyak bergerak, kalau ada yang perlu bilang saja sama saya”.\nBah…sian dia diboto parumaenhon dison ahu, ninna ama ni Benget dibagas rohana huhut dipahosing dagingna naeng mandompakhon parumaenna i alai pintor hansitan ma dihilala gabe morongorong ma ibana. Hatop do ditiop si Monica tangan ni simatuana i asa unang pola humosing.\n“Kalau Bapak mau bicara bilang saja tak usah segan segan, dan bila hendak duduk biar saya bantu”, ninna si Monica.\nBah, ai burju do hape parumaenhon, alai boha ma dohononhu mandok naeng tu kamar mandi au. Hira na diantusi si Monica do na di roha ni simatuana i.\n“Kalau Bapak mau buang air biar saya ambil pispot”, ninna.\nAlai mansai subang do dihilala Ama ni Benget mangoloi hata ni parumaenna i jala didok ma asa haruar jolo parumaenna i sian bilut i. Mangantusi do si Monica laos dijou ma perawat asa adong pature simatuana i.\n“Rawat Bapak ini sebaik mungkin dan jangan tinggalkan”, ninna huhut morot ibana. Alai digora Ama ni Benget ma ibana : “Jangan pergi dulu inang, saya mau bicara. Bila saya sudah sembuh tolong diantar ke stasiun dan jangan bilang sama si Benget”.\nLongang ma si Monica mambaege hata ni simatuana i alai dang pola didok manang aha.\n9 respons untuk ‘PARSORION NI AMA NI BENGET 2’\ndigais anaknai do natua-tuanai tu pangalaho naso ture. on ma anak nabaru melek\nOktober 21, 2007 at 4:55 am\nalani do umbahen di dok dapot ina ni pidong alani anakna.\nOktober 28, 2007 at 7:52 am\nGuntur Sirait berkata:\nNunga maup si Benget alani si Sorhian..!! Amang tahe.. sega ni pangalahonai.\nAi diado muse si Benget on, dipajuju tu itoanni Sorhian baru masuk..wakakakakak..nga sandap si benget. Mauliate 😀\nDesember 6, 2007 at 6:21 pm\nAi dang sesuai goar ni bayoi dohot pangalahona,nauntagon do goar naasing baenonna…..gabe dang tabo jahaon….\nMaret 26, 2009 at 10:36 am\nalai anggiatma nian angka halak hita namora, jumolo mambangun jabu di hutana baru asa mambaen villa….alana natinggal di huta nungaeng holan oppung opung nama…olo nama angka halak naasing haduan tinggal dihuta molo dang tabaen jabunta dihuta…..\nMaret 26, 2009 at 10:39 am\nSi Benget do lae na somamboto lapatanni goarna, alai Ama ni Benget tong-tong do benget manaon parbaluonna. Jadi porlu do sungkunon natua-tua niba taringot tu goar, alana Natorasta do mambahen goarta be.\nHea do husukun Damang nahinan boasa Patuan Raja Bonar dibahen goarhu, ondo alusna; “Nahuririt do goar i sian “Purbam”, jala dung songon i alusna pintor manetek do ilu sian simalolonghu mangarimangi angka pambahenanhu, gabe hutinggalhonma angka nahuula nasosuman tu goarhi.\nAlai tahe, songon goarmi do pambahenan ni lae?\nNani gultom berkata:\non ma anak na patui-tuiton goarna\nMaret 22, 2010 at 4:06 pm\n@ Nani Gultom\nImada…..jotjot do naposo nuaeng naso mangantusi panghilalaan ni natorasna.


Serial Kearifan Batak (13): Shared-Space and Sharing Understanding (1): Mamiu Tali Ijuk – Batak Indonesia\n2019-06-10 2020-10-06 Redaksi BatakIndonesia.com\nJAKARTA, BatakIndonesia.com — Na ujui, uju di sihadakdanahonniba, huingot ma ahu dohot amongku sangga mamiu tali ijuk, bahen tali ni horbo, rahutrahut ni sige, tantan ni hudon di napaijur tuak, dohot lan na asing. Ulaon mamiu tali i somalna dipatupa di pantarpantar ni jabu empernami sangga ro udan. Boasa tingki ro udan? Alusna: mamparhaseang tingki. Ai lalu ma mulaulaon na asing, isara ni mangombak di balian manang manambori gadong di porlak, molo por udan. Alai, anggo mamiu tali ndang, ala boi do i niulahon huhut manisio di pantarpantar ni jabu i. Sada parsiajaran na arga: “Mamparhaseang tingki!”\nAmongku ma anggo na mangeneti riman ni ijuk i laho pulosonhu. Lam ganjang ma antong tali i, pola sukkot iba mardalan mundur! Dung i nibalun ma jalo tali i tu piuan i asa himpu! Huhut manigati ijuk i, marende ma amongku nenget. Endena i do mulahulak: “Debata Baen Donganmi.”\n“Debata baen donganmi, lao mangula ulaonmu\nBaen Ibana haposanmu, jala serep rohami\nDebata baen donganmi, Debata baen donganmi”\nMinggu na ro i do tong diendehon. Alai, nangpe naung maos i diendehon, ndang apala pas loguna i diendehon, lumobi ma di baris parpudi i—Debata baen donganmi. Di ‘debata’ i do dibahen marlegato, ndang di ‘baen’ i. Dohot ma iba sipata mangendehon dohot inongku na tongon manjaljali gadong hau bahen indahan ni manuk.\nAnggo ende ni inongku asing do. Sai endena na di par-Ari Kamisna i do diendehon:\n“Aut marhabong-habong au, pintor lao tu surgo i. Tano on tadinghononhu, dohot si Maria i”\nParsiajaran na arga paduahon dohot patoluhon: “Mangula mangasahon Tuhan i huhut marpanghirimon na mangolu.” Ai tung so saburon ni paname i do boni i anggo so hirim rohana di eme na marlompit ganda sian boni i. Alani i ma mangula mangasahon Tuhan i.\nDisi ma hami manghatahata i. Ragam nihataan disi. Sipata ma didok amongku: “Palu ma jo tepta i (mandok tape recorder) kedan! So marnasiang udan on! Gondang hasapi i baen da!” Nioloan do i bope hasoloan ni roha Trio Golden Heart dohot Manurung Sister do uju i! Sipata do jongjong songgot amongku laos diembashon satongkin, mangihuthon gondang hasapi na ‘marapipurun’ i. Di tingki na asing olo ma tong dipasiat pangidoanniba mamalu kaset ni Trio Golden Heart i. Diendehon si Dakka Hutagalung, Star Pangaribuan, dohot Ronald Tobing ma tongon sada sian Buku Endenta i: “O Tondi Parbadia i, bongoti rohanamibe, Ho sipatiur roha…”. (Catatan: Somalna, ganup sada album, sai disolothon Trio Golden Heart do sada ende huria. Diendehon nasida ma i dohot logu na ampit tu not ni Buku Ende i, diiringi tokkel dohot rambas ni gitar akustik na mansai lambok tu sipareon).\nTaringot tu na mamalu tep i, adong do sarito na ribur na mantat poda disi. Ndang boi ganup tingki tep i paluon, ala diharhari amongku do batere kering i. Sangga mamalu pe i dipasuang! Parsiajaran na arga na paopathon dohot palimahon: “Masiargaan marhite na masipasiatan dohot marpanarihon tu ari marsogot.”\nAngka dongan, mangihuthon angka pandebisuk, tung mansai ringkot ma taparade inganan dohot tingki (shared-space) di keluarga laho marsaor dohot marnonang tu saluhut pangisi ni bagas. Lam tahilala ma ringkotni lumobi di jaman nuaeng on. Hamajuon si saonari on manghorhon tu lam gale ni parsaoron di keluarga. Angka natoras tole mulaulaon maradu so disodar tingki naung borngin. Angka ianakhon lalap di parlalapanna, so adong na manganturehon. Inanta lalap martariktarihan (mararisan), amanta lalap marrapot di kantor. Ianakhon lalap marvideo-game sipat ni arian-borngin. Si boru ndang binoto ise baoa donganna mangadangi, si doli mangaluahon boru ni halak. Dakdanak na menek so di ingot martapian ala ndang lokkang sian na mar-game-talipon-pistarna i. Sasadasa pangunsandean i ma pangurupi (pembantu).\nHea dope tasungkun ianakhonta i, boha do parsingkolaanna? Dohot ise ibana mardongan? Hea do tasigat tas singkolana i manangna angka begu aha di bagasanna? Hea do disungkun inanta amanta i, huhut didappol tanggurungna i, manang na adong parsoalanna di kantor sangga songonna murhing bohina mulak tu jabu? Hea do amanta manungkun inanta i, boasa ndang diingot mangorui obukna naung janggejangge i? Hea do hita rap mangan? Hea do tadasdas ianakhonta i marsingkola minggu, martangiang, mandok mauliate? Hea do tapasabam rohana molo godang tinta mera di raporna i, so mandok: “Ai ho nama huroha na ummoto di tano on!?”\nRuang berbagi di keluarga mansai porlu di tingki on. I manghorhon tu asa unang masa be pandohan na mandok ‘hatam’, ‘hatamu’. Alai, naeng ma gabe ‘hatanta’. Dang be ‘dokmu’, alai ‘dokta’ nama. I ma na nidokna “sharing understanding”, na masiantusan.\nAlani i, taparadema inganan dohot tingki (shared-space) marsaor dohot sude pangisi ni bagasta laho mangeahi na marsiparsangapan dohot na marsiantusan (sharing understanding).\nBACA: Absurditas Berpikir di Ruang Publik\nTotal Users : 325861\nTotal views : 1114418


Turiturian na jempek : HOLSO MANGHORHON PANOLSOLION | Bakti J Situmorang\nDi sada huta na metmet adong do maringanan sada keluarga naposo, jala bagasnasida hira na pinjil do sian angka donganna.\nGinoaran keluarga naposo, ale nambura dope parrumatanggaonna, sada dope dibasabasahon Debata dakdanak di nasida marumur sabulan lobi. Di na sahali, uju manogot dope dung borhat amanta i tu ulaonna, tubu do tu roha ni inanta i naeng laho tu batang aek manunsi abit. Alai sai songon na humolso do rohana mamingkiri na so adong dongan ni posoposona i di jabu molo tung tadinghononna. Ai tar dao do batang aek i. Tingki marpingkir inanta on, tompu ma dapot haputusan di rohana, dipapodom ma posoposo i di podoman jala disuru ma biangna na margoar si Gompul laho manjaga anakna i.\nDihurungi ma si Gompul di kamar podoman ni posoposo i, ai haposan jala na mangarti do biang i. Dikunsi ma kamar i sian luar, alai buka do dibahen ianggo jandela. Pos do rohana manadingkon posoposo i jala dibagasan hinsa ni roha do inanta i borhat tu ulaonna. Marende nangetnanget ma inanta i huhut manunsi angka abitna. Endena on do “Holong do roha ni Debatangku, holong rohana tongtong di ahu”, dohot udutna. Sonang idaon rohana laho mulaulaonna i, hira na puas panghilalaanna so ada holsona.\nAlai satongkin do las ni rohana i, soluk ma ro holso dohot ganggu ni pingkiran. Ai tompu taroktohon ma ibana, pintor diingot ma posoposona i.\n“Bah … na beha do ulaning anakhonhi . . . ? Bah …. bah !” ninna rohana. Jala mago ma hinsa ni roha, maradian ma dohot endena.\nNaeng tadinghononna ulaonna i asa idaonna posoposo i tu jabu, hape songon na alang, ai holan na paiashon nama nian.\nAlai tompu ma muse bukbak taroktokna, manambai lomos dohot ganggu ni rohana. Gabe holsoan ma ibana mamingkiri huhut marningot posoposona na dihurungi di jabu dohot biangna si Gompul i.\n“Nda tung na kotoran nuaeng anakhi laos diallang si gompul, hape gabe diharathon ibana ?”\n“Beha nama ahu?” Alai huhudus nama ulaonhon, unang alang”, ninna rohana.\nHolso marlaok ganggu, i ma marsorinsorin di rohana. Mago las ni roha ..maradian nang ende “Holong do roha. …… Pingkiranna, sai laho tu jabu marningot posoposona dohot si gompul.\nHira so dihilala, satonga ias dohot so ias diporoi ma abitna dibahen tu ingananna jala diampehon tu simanjujungna.\nDisi dijujung dilangkahon ma tu darat sian aek i huhut sai tongtong holsoan rohana.\nAlai disi naeng mulai mardalan inanta i, tompu ma muse tamba holso nang lomosna hira na habang dihilala tondina. Aha na hinolsohon ni rohana, dia na nilomoshonna. Tarbukti ma nuaeng nalnal di simalolongna, ai dibereng ma maringkat jial ro si Gompul mandapothon ibana huhut marngius-ngius diososhon dagingna tu patna.\nMangangguk bingar ma inanta i disi dibereng sap mudar baba ni si Gompul. “Amang… Amangoi amang,\non ma hape alus ni holso ni rohangki, toho do hape lomoshi, nunga diallang si Gompul on anakhi,” ninna anggukna ma gogo songon na rintik sasadasa.\n“Husuru ho manjaga hape laos diallang ho anakhonki, on pe ingkon hupusa ma ho biang na so hasea,” ninna, inanta i. Disampathon siboanonna dilului ompongompong laho mamusa si Gompul i. Dapotna ma batu jala dihindat ma laho pamatehon biangna i. Alai sai songon na mangelek do idaon biang i, hira na “minta ampun” marngiusngius, sai diososhon dagingna, tu pat ni inanta i.\nAlai ala putus ni roha ni inanta i paingotingot anakhonna i, mago ma asi ni roha sian inanta i, ditompashon ma batu i toho tu ulu ni si Gompul i jala laos mate.\nInanta i pe marlojong ma tu jabu mardongan angguk maramangoi. Dung sahat tu jabu jala masuk tu kamar ni posoposona i, gabe tamba ma anggukna mamereng mudar na marserak disi.\nDiida podoman nunga “kacau-balau”, sude suar sair marserahan jala sap mudar, posoposo i ndang adong diida be.\nNdang be da hira so puas be anggukna, huhut dipambalikhon sude tilam ro di bantal na sap mudar i.\nSoluk ma ro panolsolion di roha, “Aut huboto songon on ndang tadinghononku anakhi nangkin…, amang tahe dangolna i”, ninna ibana marhatahata huhut diordior di kamar i. Alai di na so hinirim ni rohana, dihindat ma angka bantal, diida ma, disi do modom denggan posoposo i hira na binahen. Dihindat ma huhut dihaol, diummai anakhonna i, ai so pola adong manang mahua posoposo i.\nDi na laho haruar inanta i mamboan posoposo i tu kamar tonga, songgot ma rohana tompu mamereng di balik ni pintu i pulguk bangke ni ulok na balga naung marponggolponggol. Na ro do hape ulok i naeng mangallang posoposo i, alai dihalangi jala dialo si Gompul ma ulok i laos dipamate diharati.\n“Mudar ni ulok i do hape na di baba ni biang si Gompul na burju i, hape hupusa ibana, amang segana i”, ninna roha ni inanta i manolsoli. Diabing ma posoposo i laos diboan marlojong marnida hapeahan ni si Gompul i.\nMangangguk muse inanta i disi diida tangkas naung mate do hape biang i. Alai beha bahenon so haulahan be, ai so adong roha na marhaposan tu Debata di inanta i, marisuang do endena i na mandok “Holong do roha ni Debatangku”.\nAi aut dipasahat inanta i holso na di rohana i tu Debata, tontu do ndang tarjadi panolsolion, ai saluhutna do boi dipangke Debata songon parhiteanNa laho mangurupi na manjou goarNa.\nSongon holso ni bangso i di halongonan di na mauas nasida di parhorsihan, disuru Debata do si Musa mangalotakhon tungkotna tu batu gabe haruar aek.\nAntong taingot ma hata ni endenta nomor 297, 1 : “Na marsak roham, sai jou Debatam. Na burju, gogo mangurupi”.\nSt. G. Sipahutar – Lumban Sipahutar – Tarutung.\nSp Immanuel No. 11 Agusts 1982; p. 28-30\nPosted in illustratoR, rohaniman on October 12, 2008 by baktijsitumorang. 7 Comments\n← SCRAP KOTBAH TANGGAL 12 Oktober 2008; Teks Roma 3, 23-8\n“SAE MA I, LIMPER I !” →\ndaniel sipahutar says:\nise do na ma posting turi-turian on? mauliate ma atas nama keluarga besar sipahutar, gabe sombu sihol, alana nga leleng natua-tua i dung monding, tikki so haru tenar do pe internet.. hape nuaeng adong hu ida tulisan na di blog on… mauliate godang ma alana dang lupa mancantumhon goar ni natua-tua i. mataaaaap….\nAntony Matanari says:\nDenggan do nian turi-turian i, diantusi halak do nian maksud na, alai patanda hu na kinarang sandiri, alana ndang “BATAK” be pangondoshonna.\nmolo illustarsi ni parjamita na batak nunga hurang bagas panguhalan ni i, alai nagpe songoni lam tu bisuk na nian angka sintua, jala tipak ma nian tohonan dohot pangkataion, pangalaho nang pambahenan.\nunang songon angka pandita dohot eporus ni HKBP nuaeng holan hepeng do diroha dohot di matana. ua tung di tiru nian pastor atehe, anggo pastor , uskup ndang hea hepeng dipingkiri i, murni do holan pelayanan naung diaturhon sian pusat, ido asa ndang hea marbadai pargareja kaatolik (parsoalan gareja), ala denggan do penatalayanan nasida, ndang songon HKBP-ta naboloni, holan hata penatalayana, hasil na nol besar.\nwahi hamu angka (santabi di angka amanta pandita sii burju roha) mang pandita, pareses, eporus, muba ma hamu 9ai so porsea be hami ruas marnida angka pangulaon muna), jala habiari hamu ma Debata.!\nI ma da sintasintanta, lam tu dengganna ma angka na marhobas di huria i.\nAlai ndang holan i, lam ungkap ma tu hakristenon habatahon i. Denggan marpanganju, jala lambas rohana marnida angka na di humaliangna.\nDenggan amang, setuju di pandapotmuna i. Unang be masa di huria HKBP i parsualan dohot angka pargutugutuon, na mambahen tarhenos ruas marnidasa gabe batu partuktuhan.\nTu torop na ma pangula na burju jala haposan, songon hamu, ruas ni huria i.\nDebora Sitohang says:\nMansai toho turi-turian on Ito,tarlobi dihakristenon, sai niendehon alai sai busisaon.Pinaima angka turi-turian mardongan poda ate amang…Horas\ni……….tahe songonima iba sipata. mauliatema nga terhibur iba. alai manat manat do hujaha.\nNani gultom says:\nya, good devotion


JAHA DI BAGASAN HATA Abua Adhola Afrikans Aja Akha Albania Altai Alur Amhara Amis Arab Armenia Aukan Aymara Azerbaijani Azerbaijani (Sirilik) Bahasa Isyarat Afrika Selatan Bahasa Isyarat Quebec Bahasa Isyarat Spanyol Bahasa Isyarat Venezuela Baoule Bashkir Bassa (Kamerun) Batak (Karo) Batak (Simalungun) Batak (Toba) Bengali Biak Bikol Bislama Bolanda Boulou Bulgar Cakchikuel Cebuano Changana (Mozambik) Chavacano Cheska Chichewa Chin (Hakha) Chitonga Chitonga (Zimbabwe) Chitumbuka Chiyao Chokwe Chol Chopi Chuuk Chuvash Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Damara Dangme Denmark Digor Douala Drehu Edo Efik Esan Esti Ewe Farsi Fiji Fon Ga Garifuna Georgia Greenland Guarani Gujarati Gun Hata ni na Ngungu di Amerika Hata ni na Ngungu di Kolombia Hata ni na ngungu di Ekuador Hata ni na ngungu di Honduras Hata ni na ngungu di Meksiko Hausa Heber Herero Hiligaynon Hindi Hiri Motu Hmong (White) Iban Ibanag Ibinda Idoma Igbo Igede Iloko Indonesia Inggris Islan Isoko Italia Jawa Jepang Jerman Jerman Rendah Jula Kabiye Kabuverdianu Kachin Kannada Karen (S'gaw) Katalan Kazak Kazak (Arab) Kekchi Khana Khmer Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kisi Kongo Korea Kreol Guadeloupe Kreol Haiti Kreol Mauritius Kreol Seychelles Krio Kriol Belize Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lahu Lao Latvi Lenje Lhukonzo Lingala Lituavi Lomwe Luganda Lunda Luo Luvale Magyar Makau Makedonia Makhuwa-Meetto Malagasi Malayalam Malta Mam Mambwe-Lungu Mapudungun Marati Marshall Maya Mazatec (Huautla) Mbunda Melayu Mingrelian Mixe Mixtec (Guerrero) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norwegia Nyakyusa-Ngonde Nyaneka Nyungwe Nzema Okpe Oromo Ossetia Otetela Palau Pangasinan Papiamento (Curaçao) Pidgin (Afrika Selatan) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romani (Junani Selatan) Romani (Makedonia) Romani (Makedonia) Cyrillic Ronga Rumania Rumania (Serbia) Rundi Runyankore Rusia Rutoro Samoa Sangir Sango Saramaccan Sena Sepedi Sepulana Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Sunda Suomi Swahili Swahili (Kongo) Swati Swedia Tagalog Tahiti Tajik Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turki Turkmen Tuvalu Twi Tzeltal Tzotzil Uighur (Arab) Uighur (Sirilik) Ukraina Umbundu Urdu Urhobo Uruund Uzbek Uzbek (Romawi) Venda Vietnam Wallis Waray-Waray Wayuunaiki Welsh Wolaita Xhosa Yap Yoruba Yunani Zande Zapotec (Isthmus) Zulu jiKurdi Kurman\nDI BIBEL, adong do disurat taringot sahalak baoa na ‘dos pangkilalaanta dohot ibana’. (Jak. 5:17) Umpamana, boi do tajaha taringot pangkilalaan ni si Paulus na disurat di Rom 7:21-24 na mandok, “Tingki naeng huulahon na sintong, sai na jahat i do na adong di ahu. . . . Tung jolma na dangol do ahu.” Molo marsitutu dope hita mangadopi hagaleonta, tarapul do rohanta ala hea do si Paulus mangkilala sisongon i.\nAlai adong do muse pangkilalaan na asing na dipaboa si Paulus. Di Galatia 2:20, didok ibana do molo Jesus ‘mangkaholongi ibana jala mangalehon ngoluna humongkop ibana’. ‘Dos do pangkilalaanmuna dohot ibana’? Ra ndang dos songon i.\nAla hea taulahon dosa di tingki naung salpu, olo do ra tahilala ndang mararga be dirinta. Ra gabe ndang pos rohanta na dihaholongi Jahowa do hita jala nunga disesa dosanta. Alani i, gabe maol ma tahilala na marlaba do tobusan i tu hita. Lomo do roha ni Jesus molo songon i pangkilalaanta tu tobusan? Molo songon i, aha do na boi mangurupi hita? Taulas ma dua sungkun-sungkun on.\nPANGKILALAAN NI JESUS TU TOBUSAN\nLomo roha ni Jesus asa tahilala molo tobusan i, sada silehon-lehon do tu hita. Songon dia asa boi pos rohanta? Tarimangi ma na disurat di Lukas 23:39-43. Adong sahalak baoa na digantung di lambung ni Jesus. Diakkui ibana do angka hajahatonna. Tontu, alana godang do hajahaton na diulahon ibana umbahen na digantung ibana di hau partinaonan. Gabe mandele ma ibana, jala dipangido ma tu Jesus, “Ingot ma ahu molo dung masuk ho tu Harajaonmi.”\nAha ma na didok Jesus tu ibana? Bayangkon ma, hansit do dihilala Jesus tingki i, alai olo dope ibana mangida dompak baoa i. Nang pe hansitan ibana, boi dope ibana lambok jala paposhon roha ni baoa i. Didok ibana, “Tutu do na hudok on tu ho sadari on, rap do ho dohot ahu di Paradeiso.” Dipaingot Jesus do baoa i molo ‘Anak ni jolma i ro laho mangalehon ngoluna bahen tobus ni torop jolma’. (Mat. 20:28) Jala dipaboa Jesus do aha laba na didapot baoa i alani tobusan. Dipangke ibana do hata “ho” dohot “ahu” disi laho paposhon roha ni baoa i. Jala didok do tu baoa i boi do ibana mangolu salelengna di Paradeiso di tano on.\nTangkas ma, lomo do roha ni Jesus asa dihilala baoa i molo tobusan i silehon-lehon do di ibana. Molo songon i do pangkilalaan ni Jesus tu halak na jahat na so sanga dope manomba Debata, tarlumobi ma tu halak Kristen naung tardidi jala nunga manomba Debata. Aha do na mangurupi hita asa porsea na marlaba do tobusan i tu dirinta, nang pe hea taulahon dosa di tingki naung salpu?\nNA MANGURUPI SI PAULUS\nAla dilehon Jesus do tugas tu si Paulus laho marbarita, gabe diantusi si Paulus ma na marlaba do tobusan i tu ibana. Boasa songon i? Didok ibana, “Mandok mauliate do ahu tu Tuanta Kristus Jesus na mangalehon gogo tu ahu. Dipillit ibana do ahu gabe parhobasna, ai diboto do na marsihohot ahu. Hape ginjang do rohangku najolo, huleai do Debata jala hulelei naposona.” (1 Tim. 1:12-14) Ala dilehon Jesus do tugas tu si Paulus, gabe dihilala ibana ma asi ni roha ni Jesus, holongna, jala pos do roha ni Jesus tu ibana. Hita pe dilehon Jesus do tugas laho marbarita na uli. (Mat. 28:19, 20) Jadi, boi do dos pangkilalaanta songon si Paulus?\nSi Albert, na hea dipecat sian huria hira-hira 34 taon jala nunga mulak tu Jahowa mandok, “Sai huingot dope angka dosangku najolo. Alai molo marbarita na uli, gabe sarupa ma pangkilalaanku dohot si Paulus. Jesus do na mangalehon tugas on tu ahu. On mambahen las rohangku. Jala gabe pos ma rohangku tu diringku, tu ngolungku, dohot tu ari na naeng ro.”—Ps. 51:5.\nTingki diurupi hamu angka halak marsiajar Bibel, papos ma roha ni nasida na asi do roha ni Jesus jala dihaholongi do nasida\nAdong sahalak baoa na margoar si Allan, na hea mangulahon godang hajahaton jala saonari nunga gabe Sitindangi. Didok ibana, “Sai hupingkiri do angka hajahaton na hubahen tu angka halak. Sipata, gabe mandele do ahu alani i. Alai mauliate ma hudok tu Jahowa ala dipangke Ibana dope pardosa songon ahu laho marbarita na uli. Tingki huida las roha ni angka halak ala mambege barita na uli, gabe huingot ma burju jala parholong do Jahowa i. Huhilala do na dipangke Jahowa ahu laho mangurupi angka halak na mangulahon hajahaton songon na hea huulahon.”\nMolo marbarita hita, na denggan do na taulahon dohot na tapingkirhon. Gabe pos ma rohanta na asi do roha ni Jesus tu hita, holong rohana, jala pos rohana tu hita.\nUMBALGA DO JAHOWA SIAN ROHANTA\nSaleleng di portibi na dirajai Sibolis on dope hita, olo dope sai lungun rohanta alani dosanta najolo. Aha do na boi mangurupi hita asa unang songon i pangkilalaanta?\nTingki poso, olo dope si Jean mangulahon na so denggan hape nunga Sitindangi ibana tingki i. Saonari jotjot dope diingot ibana i. Alai didok ibana ma, “Las do rohangku ala ‘umbalga do Debata sian rohanta.’” (1 Joh. 3:19, 20) Songon si Jean, boi ma dame pangkilalaanta ala taboto na diantusi Jahowa dohot Jesus do na mardosa dope hita. Ingot ma, tobusan na dilehon nasida i, ndang dilehon tu jolma na sempurna. Alai tu jolma na mardosa naung marhamubaon do.—1 Tim. 1:15.\nPos ma rohanta na marlangku do tobusan i tu hita. Tarimangi ma cara ni Jesus maradophon jolma na mardosa jala ringgas ma hita mangulahon tugasta marbarita. Molo diulahon hamu i, songon si Paulus boi ma didok hamu, ‘Dihaholongi Jesus do ahu jala dilehon ibana do ngoluna humongkop ahu.’


Majalah Bina Warga HKI Online / e-magazine: Bahan Evangelium Bulan Juni 2008\nJamita tu Minggu 2 dung Trinitatis\nTanggal, 01 Juni 2008\nNats : Lukas 10:1-12\nPdt. Januari Sirait, S.Th\nPendeta HKI Resort Tornagodang\nArgahon Jala Ulahon Ulaon ni Debata Naung Jinalom\nNunga borhat angka pangula tu sisabion i, pinaborhat ni Debata marhite Huria-Na. Elekelek tu nampuna sisabion i anggiat dipaborhat angka pangula tu sisabionNa i nunga di oloi nampuna sisabion. Nunga tung torop be angka pangula namangula di porlak sisabion i. Nunga sahat be Barita Nauli napinatupa ni Debata di bagasan Jesus Kristus tu sandok sisik ni tanoon. Mauliate ma di Debata natongtong mangula, mamillit dohot marsuru angka pangula tu sisabion sahat ro di partingkian on. Asa molo ro hape nuaeng Nampuna sisabion i manjalo naung sinabi ni angka pangula i, nunga tingkina pangula i patuduhon sadia godang do naung sinabi i tu Nampuna si sabion i. Alai tahe hamu dongan angka pangula ! Adong do tagamon ni Nampuna sisabion i , naung sinabim songon pangula napinaborhatNa ho tu sisabion i? Sadia godang do tarpatuduhon ho naung sinabim tu Ibana ? Hamuna dongan ruas ni huria ni Debata, nunga halak naung tarsabi ho tahe di Debata ? Molo di hilala roham songon pangula ho, ndang adong do pe naung sinabim jala maol di hilala roham songon ruas ni Debata ho di huria ndang dohot dope naung tarsabi, sai olo ma hita mangauhon napinangido ni turpuk jamitaon.\nII. Hatorangan namarpangauhon.\n1. "Dipillit...disuru patujoloNa ".\nTuhan Jesus do mamillit huhut marsuru Sipitupulu Sisean manopot pangisi ni huta nang luat na nanaeng topotonna muse songon patujoloNa laho pararathon Barita Nauli. Hata "dipillit " (Gorik - anedeiksen) namarlapatan dipillit jala di pabangkit. Hata i jelas patuduhon hinaarga ni panjouon dohot ulaon i. Molo dipillit Jesus 70 halak sian torop jolma na sai manangihon jamitaNa, berarti angka napinillit i, i ma halak napinatujolo jala nahinaposan ni Tuhan i, laho mangulahon na sinuruNa. Ringkot situtu do on auhonon ni halak naung tarpillit nang di tongatonga ni huria dipartingkian nuaeng on, asa mangargahon pamilliton naung jinalona marhite huria i. Ingkon rajumanna do halak napinatujolo do ibana jala nahinaposan ni Tuhan. Molo adong pangauhonon na songon i, tarbahensa marhabadiaon di ulaon i (tohonan) jala mangulahonsa dibagasan nasintong hombar tu lomo ni roha ni Debata. Udut tusi, somal do digoari horong napinillit ni Jesus Sipitupulu halak i, horong naung paihutihut Jesus manghobasi natorop laos nasida muse do natibu porsea di Tuhan Jesus. Naberarti hape halak napinillit i, ima halak naung mananda Sipamillit i jala naung porsea dohot umboto rumang ni nanaeng siulaon i. Singotsingot ma on diganup halak naung pinillit ni Debata marhite huriaNa, asa tongtong marparsaoran nadenggan dohot Debata ndada holan di kebaktian-kebaktian sae parsaoranta dohot Debata alai lobi sian i, ingkon olo do halak napinillit i mangalehon tingkina isarani meditasi dohot martangiang manghatai dohot mangido pangajarion sian Debata ala ulaon ni Debata do nanaeng siulahonon i. Pamanat ma dirim, sadia godang do tingkim dilehon ho marsaor dohot Debata di ulaon ni Debata na jinalom ?\n2. Tudos tu pangula di porlak na mansai bidang do ulaon ni sipitupulu sisean i . "Bidang do nian anggo si sabion alai otik do anggo pangula" dipatuduhon pandohan i do asa lam tumorop angka pangula, alai di hatiha napinaborhat ni Jesus nasida. Pandohan i paingothon nasida asa sian nasa gogo dohot sian nasa roha nasida mangula ulaon i hombar tu bidang ni si sabion nanaeng siulaon nasida, tampa kerja keras dohot keseriusan magopo bolong ma sisabion i. Dipangidohon Jesus do marhite pandohan i asa ulaon napinasahatNa i gabe prioritas utama sian angka ulaon naasing, tidak setengah hati alai sepenuh hati. Lapatanna ndada ulaon sampingan ulaon na pinasahat ni Tuhan i. Sai adong do dipartingkian on namambahen ulaon na jinalona sian huria i songon ulaon sampingan. Ndang dilehon roha dohot pingkiranna, gabe tubu ma sipata gelar-gelar tu angka pangula i, isarani ni Sintua Hus ala holan ulaon namanjaga pintu do ulaonna di parmingguon, Sintua Sanga, ala jotjot disanga ni tingkina do olo mula ulaon. Jotjot ma i antong gabe partuktuhan nang diangka ruas ni huria, ala ndang tau tiruan angka pangula i diulaon ni huria najinalona. Turpuk on paingothon hita, sahat tu partingkian on natongtong do pe bidang sisabion napinasahat ni Debata siulahononta.\nSai unang tarajumi holan ulaon di gareja angka ulaonta, isara ni holan manghobasi kebaktian minggu manang partangiangan sambing, alai lobi sian i, saluhut ruas ni huria i, ingkon boi do hamonanghononta tu Tuhanta. Ulaon "namangalului" angka namago ringkot situtu naeng ulahononta. Taingotma ! dipaborhat Jesus do sisean na 70 halak tu ganup huta dohot tu ganup luat suang songoni nang tu ganup bagas. Model Pelayanan namansai denggan nuaeng on siulahonta ima pataripar dame tu ganup bagas ni ruas ni huria i, antong sai olo ma hita hobas disi.\n3. " Hira biru-biru do hamu husuru tu tonga ni angka babiat". Pandohan i marhadomuan tu pangalaho na masa uju di ombas panghobasion ni Jesus, ndada holan hamaolon na ro sian halak Rom, alai gumodang do sian kalangan ni tokoh ugamo ni halak Jahudi naterangterangan ndang manghalomohon Parjamitaon ni Jesus. Hira Birubiru; namanggombarhon sikap namarpangoloion, na dao sian pangalaho natangkang, haru digusting pe imbuluna, hot do birubiru i mauhom. Boi do muse lapatannta pandohan i asa "marsihohot" di tugas dohot panggilan, unang gabe dohot babiat di tongatonga ni angka babiat, unang paihutihut na masa na so denggan alai ingkan boi do na masa na so denggan i padengganon, ingkon gabe aek molo adong api. Boi do lapatanna muse pandohan i ; Asing jala andul do rumang ni biru-biru dohot babiat, tudos tusi ma ingkon andul do angka napinillit i (pangula i) pataridahon dohot mangulahon angka nadenggan nahombar tu lomo ni roha ni Debata. Sai unang ma gabe sitihaan angka pangula i ! Sitihaan do antong molo dohot mangangkupi angka ulaon na so denggan, molo parminum jala parmabuk, molo olo dohot marjuji. Taingot ma ingkon tau tiruan do ganup halak napinillit ni Debata asa tarbahensa mamboan godang sisabion tu Debata.\n4. "Unang boan hamu handehande manang hajut, manang sipatu pe..’ Uli na i aut sugari mago hata "unang" sian pandohan i, gabe pandohan namandok "boan hamu handehandem manang hajutmu, manang sipatum" . Nda ringkot do nian handehande manang hajut namarisi parbohalon tu angka nasinuru asa unang raparan nasida uju male dipardalanan i ? Nda ringkot do nian sipatu tu angka naborhat mardalan dao ? Alai Jesus mandok "unang boan hamu". Dipangidohon Jesus do habuluson ni roha mangula ulaonNa i, dihaposi ma Debata na tongtong mandongani, manarihon dohot mangalehon gogo. Mangulahon ulaon ni Debata, sai unang ma jumolo dipingkiri isi ni hajut sian ulaon I, manang boha asa marisi hajutna. Nian ringkot do i, alai ingkon haposan do Debata na rade manarihon i, ai tama do mar upa pangula i.\n5. "...dok hamu ma tu nasida nunga sahat harajaon ni Debata tu hamu".\n- Impola si ulaon ni Parbarita Nauli i ma pararathon harajaon ni Debata tu portibion. Pangalaho manang rumang Harajaon ni Debata naung sahat tu portibion ima: - Dame. "Laho mamongoti jabu jumolo ma dok hamu : "Dame ma di hamu ..." Hata Dame (Gorikna : eirene) hata i manudu tu hahorason, hadameon, dao parmaraan manang soada mara. Hata eirene mulana holan hata somal do molo pajumpa halak Heber tu parhata Gorik sama nasida. Hasomalan pamanghulingion si songon i lam dipadasip Jesus gabe sada pangalaho na ingkon tanda (nyata) ndada holan dipamanghulingion alai nang diulaon pe songon hataridaan ni Harajaon ni Debata naung sahat tu portibion. Jesus sandiri do hadameon dohot naung patupahon pardamean ni jolma pardosa i dohot Debata. Di na olo Debata mardame dohot jolma i, songoni ma nang jolma i ingkon mardame, mardame dohot dirina sandiri, mardame nang dohot donganna jolma. Proses ni hadameon i terjadi di hadirion ni jolma molo olo "paubahon rohana". Asa tugas ni angka Sisean i\nhape ndada holan mandok hata "Dame" alai manogunogu sahat tu hamubaon ni roha (ingot Parjamitaon ni si Johanes Pandidi namandok "Pauba hamu ma roha muna, ai nunga songgop harajaon banua ginjang i).\nMangihut tusi disuru Jesus do pe muse nasida manghobasi hahipason ni pamatang marhite na pamalum angka sahit. Lapatanna ndada holan ngolu partondion i sihobasan ni angka Sisean, alai dohot nang ngolu ni pamatang. Laos songon ima nang huria i di panghobasionna naeng ma ingkon manarihon ngolu ni pamatang ni ruas ni huria.\nTuhanta Jesus do mamillit huhut marsuru sipitupulu Sisean manopot pangisi ni huta nang luat na nanaeng topotonna muse Patujolo haroro ni Tuhanta Jesus do nasida. Ndada sian lomo ni rohana nasida gabe gabe sijalo ulaon i. Alai marguru tu pamilliton ni Tuhanta Jesus do i. Ganup namanjalo parsuruon i naeng ma diulahon hombar tu pamilliton i, jala sian nasa roha dohot nasa gogo ma i diulahon asa marparbue jala lam tumorop jolma i tahamonanghon tu Debata. Tama do dipartingkian on sude angka pangula ni huria mengintropeksi diri di sude nasa naung niulahonna, manang naung manimbil manang tingkos do pe ulaon i taulahon hombar tu panjouonta be ?. Amen.\nJamita tu Minggu 3 dung Trinitatis\nTanggal, 08 Juni 2008\nNats : Kolose 3 : 5 - 11\nPdt. JOH. Siagian, S.Th\nPendeta HKI Resort Tebing Tinggi\nPangasahon Ma Kristus I Paimbaruhon Ngolum\n1. Hea do masa di sada luat sada Keluarga haruar sian Sarikat Huta ala ni gota. Lucu do nian begeon, alai sada kenyataan doi masa. Biasa molo masa Pesta di huta i, baik na pangolihon Anak manang Pamuli boru, rap manghobasi do anggota Sarikat naung ditontuhon patupahon panganon pesta. Molo ina mangalompa indahan, angka Ama mamotong Pinahan sahat rodi na mangalompa. Nunga sada hasomalan di huta i molo mangalompa juhut sai dipatupa do na margota dohot naso margota. Alana jolmai pe/halak Kristen i nunga terbagi dua kelompok, ima kelompok na margota dohot kelompok naso margota nang pe sama-sama Kristen do. Disada tingki tiba ulaon di keluarga ni si A. Sada Sintua do Amanta i di sada Huria. Dinajumpang tingki ni parhobason laho mamotong pinahan angka parhobas i, ro ma amanta hasuhuton i mandok: "Bolonghon hamu sude gotana ninna". Dungi dialusi parhobasma: Ai boasa amang, ai biasa ulaon di hutanta on, tapatupa do juhut na margota dohot naso margota ninna. Dungi dialusi amanta hasuhuton ima muse: "ndang songoni sonari, ai ahu do na marulaon. Ndang huallang gota. Jadi ndang margota bahenon sude ninna". Dipaksa amanta i ma asa disaburhon/dibolonghon sude gota ni pinahan i. Jadi mamereng i gabe jut ma roha ni angka parhobas i, suang songoni nang angka parhuta i siallang gota. Ro ma angka parhobas i sepakat ma nasida didokma tuhasuhuton, amang hobasi hamu ma ulaon muna ninna, dipasombu ma holan hasuhuton i manghobasi, jala dijou ma horongna mangurupi ibana, suang songoni di ulaon i. Laos so piga be naro, marlobian ma angka sipanganon i.\n2. Ra boi ma buatonta songon perbandingan taringot tu na masa i, dina adong angka Poda haliluon/angka ajaran sesat na menyusup tu Huria Kolosse na mandok, asa boi singkop/sempurna jolma i, ingkon ulahonon do angka Patik-Patik tertentu, termasuk ma i ingkon Marsunat, suang songoni nang ingkon sombaon do Suru-suruan. Angkup ni i adong do sipanganon nadiorai panganon, upacara-upacara tertentu, d.n.a. angka nadiajarhon angka parpoda Haliluon. Ala ni i dipaingot Apostel Paulus do Huria i asa unang boi nasida dililuhon marhitehite sipaotooto hinorhon ni malo-malo marpangkuling (Ko1.2:4), manang hinorhon ni hata bisukbisuk (Kol.2:8). Unang ma hamu dilesanlesani halak, na giot paulaula na serep jala sumomba suru-suruan, ditengatengahon na niidana dibagasan tondina, pinaburnangburnang ni roha ni dagingna (Ko1.2:18). Laho menangkal angka poda na lipe i dipaingot do nasida asa togu marhaporseaon tu Jesus Kristus (Kol.2:7). Alana holan dibagasan jala marhite Jesus Kristus do malua jala sempurna jolma i (Ko1.2:9), suang songoni nang taringot tu ajaran Sunat i. Dibagasan Kristus i do jolma i tarsunat, ndada binahen ni tangan laho mananggal (Manggotap?) pamatang na mardaging on (Ko1.2:11). Tarlumobi taringot tu Sipanganon godang do sipasingot dibahen Ap.Paulus, asa unang diuhumi halak hita hinorhonni sipanganon manang siinumon, manang siala pesta, manang poltak ni bulan, manang ala ni ari Sabbat (Ko1.2:16). Jotjot do jolma i magopo pasangaphon Debata molo holan poda-poda ni jolma do dipodahon (Mat. 15:9), mungkin do i taringot tu Sipanganon mandok: Unang jama on, unang pangan on! Unang tiop on! (Ko1.2:21). Tegas do didok Ap.Paulus taringot tu sipanganon ia sipangkeon jala sipasudaon do sasudena i. Angka patik dohot podapoda ni jolma sambing do angka i (Ko1.2:22 ), Jala sadalan do i nang tu Pangajaran ni Jesus na mandok: "Nda tung ramun jolma hinorhon ni na bongot sian pamanganna. Na ruar sian pamanganna, i do mangaramuni jolma i (Mat. 15:11; pat. Mat. 12:34b ). Angka patik-patik na binahen ni jolma i mandok asa mangorom sipanganon an, manang sipanganon on, angka ansi-ansi do i. Sandok di angka na porsea tu Debate, naung mananda hasintongan i, laho manganhon sude/ganup najinadihon ni Debata ingkon marroha mauliate (I Tim.3:2), ai sude natinompa ni Debata denggan do saluhutna, jala ndang sihasubangkononhon molo dijalo/dipangan marroha mauliate ( I Tim.3:4 ). Ala ni sude do na margoar Sipanganon dohot angka binatang-binatang boi panganon ( UL 10:13 ), Jala molo adong na mangira ramun do i, alai molo dung dipasahat tu Debata sipanganon i marhite roha mauliate, gabe ias ma i dibahen (UI.Ap.10:15 ).\n3. Laos mardomu tu turpuk on, dipaingot Ap. Paulus do Huria i, selaku naung Porsea tu Jesus Kristus, asa tutu ma naung manjalo ngolu haimbaruon dibagasan Jesus Kristus i, na marurat mulai sian roha manghaporseai, jala haporseaon i togu ( 2:7 ), ima na gabe gogo dohot haborhatan laho marpangkuling na denggan, pangkuling na padaohon angka rimas, muruk, panginsahion, hata barangsi, nang angka gabus. Suang songoni haborhatan laho mangalo angka parange naso denggan isara ni Parmainanon, hahodaron, hisap-hisap na roa, suang songoni nang hajahaton songon angka kebiasaan andorang so manghaporseai Kristus dope, na dipados dohot Pangalaho na buruk najolo, pardebataon na leban na manghorhon lalu rimas ni Debata manang angka paruhuman. Alani i tung tangkas do dipaparhon Ap.Paulus rumang perbedaan ni Pangalaho dohot pangkuling, Parrohaon ni angka naung tumanda Debata haluaon i dibagasan Jesus Kristus ima na digoari jolma naimbaru sian angka naso tumanda Debata nasai tongtong mian dibagasan angka pangalaho dohot angka ruhut-ruhut ni haholomon i.\n4.Suang songoni do nang najotjot masa dohot tarida di ngolu ni torop halak Kristen\nnuaeng on, nangpe naung digoari nasida Kristen, alai sai jotjot do dipangke angka bisuk-bisuk, malo-malo dohot angka pingkiranna, sehingga sipata sai marisuang ibana pasangaphon Debata, jala sai tongtong tubu angka parbolatbolatan/penggolong-golongan na manghorhon dosa ala ni angka sipanganon, sunat, songon na masa di halak Jahudi hatiha i di Huria i, termasukma taringot tu angka Theologi Pembabtisan, d.n.a, songon na masa nuaeng on, masa do babtisan ulang. Ala ni i ianggo sai mangasahon hadirionta dohot pingkiranta ndang tarbahen jolma i mampareahi ngolu naimbaru laho manjalo kesempurnaan dohot marhasadaon rap dohot angka donganta na porsea dibagasan Kristus i, alai molo tongtong hita mangasahon Kristus i, tarbahen hita ma menangkal angka parpoda na lipe, jala margogo ma hita Paimbaruhon ngolunta. Amen.\nJamita tu Minggu 4 dung Trinitatis\nTanggal, 15 Juni 2008\nPoda 6 : 20 - 29\nNats : Pdt. M. Lumban Gaol, S.Th\nDalan tu Hangoluan do Pinsangpinsang ni Pangajarion\nNdang adong natoras namansangkapi na roa tu ianakhonna, baliksa tahe dihalojahon natoras do mangula pasarisari inakhon, martaon udan las ni ari asa taruli ianakhonna jala boi dumenggan parngoluonna tu joloan on. Ndada holan manghalojahon mangalului parngoluon siapari, dohot do tahe mangaramoti pardalanan ngolu ni ianakhonna i marhite na mamodai, manogunogu jala sipata mamuruhi ianakhon i dipangalangka/panghataion naso denggan. Boasa songon i ? Asa sahat muse ianakhon i tu parngoluan na dumenggan jala gok las niroha. Tung mansai dihaholongi Debata do angka natinompai, jala dirajumi do hita gabe anakhonNa (pat. 1 Joh 3:1-2). Alani i ma tung diharingkothon Debata do sai torus mamatamatai ngolunta jala mamodai hita ganup tingki di portibi na gok elaela namamboan hita tu jorgong laos pamatehon hita.\n1. "Ringkot ni mangaradoti tona poda ni natoras"\nNajolo, ala tung atur do laho mardahanpogu (marsipanganon) ganup keluarga (muse hinorhon ni maol ni parngoluon) sai rap marsipangon do keluarga pinomat mangan botari. Laos dipartingkian on do tangkas parsaoran ni keluarga i jala dison ma kesempatan ni natoras muse mamodai angka ianakhon. Nuaeng, ala naung adong pangalompaan listrik jala ala ni kesibukan, ndang pola piga be angka keluarga na patupa makan bersama manang rap marpungu natoras dohot inakhon, lam ma patupa kebaktian keluarga. Jala muse hinorhon ni ponjot ni ari ari pasarisari parngoluon on boi do lam paholang parsaoran ni natoras tu ianakhon. Boi doi tangkas tarida isara di ari minggu naung tongtong dipangke tingki parmingguon i gabe tingki mangalului parngoluon siapari, ndang pola dirohahon natoras atik na laho do angka ianakhonna tu parmingguan manang gabe medangedang.\nDimasa ni turpuk on, tung mansai dirohahon natoras do parngoluon ni angka ianakhon jala dipamanat do angka langka-langkana marningot angka parmaraan nasonson humaliang namarrupahon haulion dohot natabo di portibi on. Jambar ni haposoon do tutu nasai manghamohophon patagashon hagigiot ni pamatangna, jala tung maol do i ditaon. Di rohahon natoras na diturpuk on do pangalaho i jala tung dipamanat angka namasa dihumaliang angka jorat na boi manangkup hahisapon ni haposoon i ala ni ma tung diharingkothon laho manosoi ianakhon maniop, jala sai marngingot poda asa ingkon "duduk ma angka i tongtong tu bagasan roham, jala horunghorunghon tu rungkungmu." (ay.2).\n2. "sulusulu do tona i, jala patik i do panondang dalan tu hangoluan"\nIsara molo mardalan sada kendaraan di jalan raya, so adong panondang, manang so marlampu kendaraan di masa holom ni ari ndang niantusan be manang boha parjadina. Sude nama tumpuronna, molo so manegai ugasan ni halak, manang mangalanggar jolma, olo do madabu gabe so sahat tu tujuan jala mambahen parmaraan tu halak manang tu dirina sandiri. Digombarhon do di turpuk on: tona dohot patik i doshon sulusulu dohot panondang. Tung tangkas do diboto panurat ni Poda on, parmaraan na adong humaliang na boi mangambati hasasahat ni dakdanakna tu masa depan na denggan, jala muse na boi manegai parngoluon ni ianakhon i. Doshon nang hita halak Kristen ditongatonga ni potibion marragam do dihumaliangta angka nauli idaon dohot natabo daion dibahen portibion, hape mambahen hita masuk tu bagasan jorgong ni Sibolis. Nunga masa nuaeng ala sosak ni parngoluon on angka naposo menjual diri jala asa boi muse ibana marheppy heppy doshon nalobian hepeng. Godang do tarela angka naposo mandai narkotik, bahkan tahe ndang holan naposo, dohot do natuatua martigatigahon narkoba ai tibu parohon pangomoan. Godang angka pejabat pemerintah, nang swasta tarela mangulahon korupsi asa boi daionna hinatabo ni portibion dohon lan naasing. Alai taida ma, sude do i marujung tu haporsuhon; ai ndang i dihalomohon TUHAN i dalan ni ngolunta.\nTapamanat ma songon na di dok Psalm 38:13, torop do nasai patahitahi naroa tu parngoluon ni halak naporsea asa madabu tu bagasan haporsuhon, alai boi do malua hita sian i molo sai gomos taramoti dirinta dibagasan haporseaon nasintong di Debata jala tapasahat pardalanan ni ngolunta on tu Debata huhut taoloi panuturionNa mangatur ngolunta (Poda 3:26 pat. 29:25, Heber 11:33).\n3. "ngolu na marhabadiaon".\nTung pangalaho naso haintopan do sibabijalang mulai sian najolo ro ditingki on. Ala so haintopan, pola do gabe dibahen pamarenta lokalisasi. Ndada holan boruboru na berprofesi sisongon i, dohot do nang baoa. Di dok ap. Paulus : Songon dakdanak sipangoloi ma hamu; unang ma paihutihut hamu be sangkapsangkap ni roha, uju di haotoonmuna najolo... dohot ma hamu gabe badia ...(1 Pet.1:14-). Jotjot do hita dipaingot tu tolu "ta" ima hamaolon najumotjot diparngoluon on, : "tahta", "harta" dohot "wanita". "Tahta" ima namamboan tu pangunjunan namarojahan mangeahi huaso dohot hasangapon. "Harta" pangunjunan mangeahi hepeng dohot arta, "Wanita" pangunjunan na nanaeng papuashon hagigiot ni pardagingon (kenikmatan sex). Ingot ma hita namasa tu si Absalom namanghaliangi huaso ni among na si Daud, gabe mate dipukpuhi jala gantung di hau (2 Sam 18). Na hisap di huaso, agoon ni huaso do ibana. Masa do tongtong songon i nang di huria songon di angkai partai politik. Tung dihalashon sibolis pangago i do pangalaho nasongon i.\nDi 1 Timotius 6:10, dipaingot do angka naporsea sotung impolaan di perak : "...gabe diaithon do godang na bernit tu dirina." Ai dos do i namardebata sileban (Kolose 3:5). Suang songon i namaradophon sibabijalang, manang marsangkap na roa maradophon boruboru dos do i tu namangalangkup (Mat. 5:28).\nMolo najolo sahit natubu ala ni pangalaho on, na boi pamalumon ni dokter dope. Alai diari parpudi on gabe tubu do sada sahit naso tarpamalum dope, ima AIDS. Jorbut ni sahit on, ndang pola pintor tarida nuaeng, alai lam leleng dung lam posa, tangkas ma i manegai daging ni jolma i jala so haubatan. Muse, dirarati sahit i do angka naso marsala (istri/suami dohot ianakhon). Alani i ringkot rohahononta pangalahonta, pangalaho ni ianakhon di masa saonari on; di na lam godang mara bolon manghaliangi ngolunta on.\nTutu, metmet do panghilalaan molo hona podaan. Alai taingot ma, tung mansai mambahen tu nadenggan do angka poda laho patigorhon angka langka naung sanga manimbil. Molo tung pe sipata sai hira nametmet panghilalaan ala hona podaan, sudena i laho mamboan hita tu ngolu na dumenggan tu joloan ni ari. Tarlumobi tu angka ianakhon, songon hita angka naporsea naung gabe anak ni Debata. Naeng ma so hasurahan jala so marlaok hamu, angka anak ni Debata, angka na so marlindang di tongatonga ni sundut na geduk jala na marbalik; disi ma hamu marsinondang songon sisondangi portibi on! (pat. Gal 3:26, Filipi 2:15).\nDi dok ap. Paulus muse: "Hamu angka anak, oloi hamu ma angka natuatuamuna di bagasan Tuhan i; ai i do na tigor." Asa angka natuatua, naeng ma manjamothon angka ianakhon marhitehite namamodai dibagasan Tuhan jala tau tiruan di pangalaho dohot panghataion. Ta undukhon do mangoloi padan dinamamboan ianakhonta i tardidi: "na olo do hamu mamodai ianakhonmuna on, jala gabe tiruan na denggan di nasida ?" alusta: "Na olo do ahu".\nLuhut angka naporsea, naeng ma mangeahi ngolu na marhabadiaon, jala manjamothon diri tu angka pangunjunan namarpardomuan tu "huaso, arta/hamoraon dohot hahisapon ni daging (sex)". Ia angka na naeng gabe mamora, madabu do tubagasan pangunjunan dohot sambil dohot tu lan hahisapon haotoon, angka na mangago, na mangalononghon jolma i tubagasan jea dohot hamagoan(I Tim. 6:9). Alai jaga hamu ma dirimuna, unang sorat rohamuna binahen ni parminumon dohot parmabuhon dohot panarihon di hangoluan on, gabe tompu ditahopi ari i hamu songon tali rambang. (Luk. 21:34). Di dok ap. Paulus : "bunu hamu ma ruasmuna, angka na di tano on: parmainanon, hahodaron, riting ni roha, hisaphisap na roa, ro di pangahution" (Kol. 3:5), ai naung dipamate do hadirionta na buruk i jala naung dipahehe Kristus do hita gabe jolma naimbaru di haheheonNa i marhite pandidion. Songon panjangkonmuna di Kristus Jesus, Tuhan i, songon i ma hamu marparange di bagasan Ibana! Gabe marurat jala pinauliuli ma hamu di bagasan Ibana, togu marhaporseaon, hombar tu na niajarhon tu hamuna; lumobi ma hamu marroha mauliate! (Kol.2:6-7).\nSotung ma songon anak ni ihan i, naso manangihon poda ni indukna, papuashon hisap ni roha dohot dagingna, tarela manganhon sipanganon nauli di ida mata hape gabe tarhail laos mate. Ai nang jolma i ndang diboto hian ajalna, songon dengke tahe na dapot di bagasan jala pangago, jala songon pidong na dapot sambil, suang songon i taralit jolma manisia uju di tingki hinamago na maninggang nasida so panghirimanna. (Parjamita 9:12.) Biar mida Jahowa do mual hangoluan, asa mandao angka jorgong ni hamatean. (Poda 14:27). Ai Jahowa do gabe haposanmu, jala Ibana mangaramoti patmu maradophon jorgong.( Poda 3:26). Amen.\nJamita tu Minggu 5 dung Trinitatis\nTanggal, 22 Juni 2008\nNats : Galatia 6 : 1 - 6\nPendeta HKI Resort Ujung Batu Rokan\nMasipodaan Jala Masiurupan Dibagasan Holong\nBindu 6 on disurathon Apostel Paulus tu huria na adong di Galatia namarisi poda asa masihaholongan. Nunga adong parbolatbolatan di huria panghorhon latar belakang Jahudi Kristen dohot halak Galatia Kristen manang Kristen nonJahudi. Dipodai do nasida asa mulak denggan marojahan tu hasadaon ni Kristus, ima asa masihaholongan. Dalan asa tarpatupa parsaoran na denggan i ima asa masiurupan (ay 2) jala diarahon do nasida asa mangaradoti patik na imbaru i. Dipangido muse asa ndang jadi nasida paburnangburnanghon diri unang gabe dohot tarunjun (ay 3). Unang dietong dirina tumimbo jala dumenggan sian angka donganna (ay 4-5). Dungi, ingkon serep do marroha di na manjalo pangajarion dohot poda sian hata ni Debata (ay 6).\n1. Unang Manguhumi, alai Paturema Angka Pardosa di Bagasan Tondi na Lambok\nNdang tama hita manguhumi angka donganta na marsala, ndang adong na boi gabe panguhum di portibion, siuhumon do sude jolma, ai ndang marsahala hita mangulahon i, holan Debata do na marsahala, ai Ibana Panguhum na sintong (Joh. 5:30). Dirajumi Paulus do sude jolma boi mardosa ala na gale do jolma i. Ndang sai binoto angka hajahaton na ro, jala ndang sai binoto gogo ni hajahaton i mangago jolma. Ido umbahen na ingkon jamot halak Kristen mandalani ngoluna.\nHalak Kristen naung taruli di tondi tama do laho patureturehon donganna. Taruli di tondi marlapatan na mangolu jala marpambahenan na denggan sian parbue ni Tondi Parbadia (Gal. 5:22). Halak na taruli di tondi ingkon boi paturehon angka donganna na tarsomong asa diondihon ibana jala malua sian hadosaonna. Dipature ma namardosa i marhitehite tondi na lambok asa unang hansit rohana alai asa gabe marhamubaon sian ias ni rohana manjalo poda na denggan.\n2. Masiurupan ma Laho Mangaradoti Patik ni Kristus Marragam do pangunjunan na diae jolma.\nBoi do mansai dokdok pangunjunan i gabe maol malum jolma i sian hadosaonna. Dison do halak Kristen ringkot mangurupi angka na gale. Ndang sai binoto ro angka na dokdok siporsanonta, gabe manghirim hita di pangurupion ni angka dongan. Antong, ringkot do hita masiurupan asa unang madokdokhu siporsanon ni sasahalak dongan.\nDina masiurupan i do hita patuduhon dirinta ai na dohot do hita mangaradoti patik ni Kristus. Aha do patik i? Asa masihaholongan hita songon naung binahen Tuhanta Jesus tu angka siseanNa (Joh. 13:34). Ido patik naimbaru di hita, ndang diloas patik i hita mambahen na jat balos ni na jat (Patud. Rm 12:17). Tarlumobi pasombuhon halak na jahat i gabe torus ibana taruhum, so tung las rohanta marnida angka na taruhum, alana ingkon sitoguon do angka na gale jala na mardosa. Godang do jolma na masihol rap hundul dohot hita alai ndang tarbahensa ala ndang tolapna manuhuk dosa i, ndang tama ninna rohana molo hundul raphon angka na porsea. Ringkot do hita dohot manghandit siporsanonna asa unang madokdokhu. Antong, pasingot ma angka donganta marhite poda, apoapo, dohot tangiangta. Halak Kristen ingkon tangi tu angka na gale jala sisada panghilalaanma tu angka donganna tarlumobi tu angka na marungkil alani dosana, ai ido nabinahen Kristus tu hita angka pardosa. Taondihon ma angka na gale i jala tabahen ma i gabe alealenta asa marlas ni roha ibana raphon hita.\n3. Marserep ni Roha Jala Mamparsangapi Angka Silehon Poda\nNdang sude halak lomo rohana dipodai manang dipasingot, alai ndang na gabe so taulahon i, ingkon radot do parmahan mangalumba napinarmahanna (Hes. 3:17-10). Sude adong do resiko ni ulaon songoni tu angka ulaon parbaritanaulion. Alai di angka na pinodaan ringkot do botoonna ai paminsangon ndada holan marisi uhuman. Hansit do sipata manjalo angka poda alai unang holan i siingotonna, ala adong do holong ni roha, ai laho tu na denggan do sudena i.\nDi huria pe olo do mansai borat dihilala ruas na hona paminsangon, hape aturan ni huria pe ndada holan manguhumi sambing, ai parmahanion do nabinahen ni huria asa unang sai diulahi do angka hasalaanna, jala holong do huria manjalo angka ruas na manghatindanghon dosana asa tumadinghon pangalaho na so ture asa manopot Debata marhitehite hataNa.\nIngkon serep do roha laho mamodai songoni angka napinodaan asa unang tubu sogo ni roha. Jala ingkon diingot do ai ndang tu silehon Poda niundukhon, tu Debata do marhitehite hataNa. Alai ringkot do tahaholongi jala taparsangapi silehon poda i ala i do donganta. Angka dongan na sintong do na so manghalomohon donganna marhadosaon. Ringkot do tajalo paralealeon tu silehon poda jala mangido paniroan asa marhadengganon. Dungi, tama do hita mangalehon las ni roha asa taruli angka silehon poda i (I Kor. 9:13).\nMarragam do panghorhon ni angka apoapo dohot pamodaion di tongatonga ni huria, di tongatonga ni keluarga nang di humaliangta. Adong na marlas ni roha manang na manghasabamhon alai adong do muse na so tarjalo rohana gabe marsogo ni roha. Alai manang songon dia panghorhonna tongtong do panghirimonta songon panghirimon ni Apostel Paulus tu Huria na di Galatia, asa marhadengganon. Sudena i ingkon marojahan sian hata ni Debata asa masihaholongan angka na porsea i. Taharingkothon ma masihaholongan jala tamulai ma sian dirinta sandiri. Amen.\nJamita tu Minggu 6 dung Trinitatis\nTanggal, 29 Juni 2008\nNats : Poda 4 : 1- 9\nPdt. H. Simanjuntak, S.Th\nPendeta HKI Resort Khusus Jakarta I\nEahi Habisuhon Nasian Debata\nSai na marusaha do angka natua-tua laho pasingkolahon angka anakhonna tu parsikolaan na timbo, asa dapot ni ibana angka hapistaran, asa gabe jolma na marbisuk. Ido umbahen pola diciptahon si Nahum Situmorang ende Batak : "Anakhonhi do hamoraon di au". Hugogo pe mansari arian nang botari laho pasingkolahon gellenghi, na ingkon marsikola do satimbo-timbona intap ni na tolap gogonghi. Tung ingkon marhoi-hoi pe laho karejo dohot mangula asal ma dapot hepeng laho pasingkolahon gellenghi.\nSada pangajarion do na nilehon ni panurat on tu angka na poso asa marsitutu laho mangalului angka hapistaran manang parbinotoan. Alana molo nunga pistar tontu nunga boi be luluan ni ibana na ringkot tu dirina, so pola ingkon marsigantung be tu natua-tuana. Adong do umpasa ni halak Batak na mandok : ijuk diparapara, hotang diparlabian, na bisuk nampuna hata jala na oto tu pargadisan. Ndang na denggan nian molo umpasa on di hita halak Kristen, ingkon songon on ma nian lapatanni umpasa i asa denggan : na bisuk nampuna hata, na oto sitogutoguon. Alai kenyataanna songon i ma na masa na jolo nang sahat tu sadarion. Sai jotjot do angka jolma na oto gabe siparhatobanon ni angka jolma na pistar.\nAlani i do asa ingkon marsitutu do angka ianakhon manang angka na poso laho mangalului hapistaran nang habisuhon i. Tung tangkas do dihatindanghon Raja Salomo holan sian Debata do mual ni habisuhon. Di Poda 1 : 7 didok do Biar mida Jahowa do parmulaan ni parbinotoan. Alai anggo halak na oto manoisi hapistaran dohot parbinotoan.\na. Sahalak ama di jabu ingkon gabe pangajari tu anakhonna\nAdong do nuaeng prinsip angka orangtua di ari na parpudi on, holan sian parsingolaan do dapot angka parbinotoan. Pendapat si songon i salah do. Tutu do di singkola dapot ni angka parsingkola parbinotoan. Alai ndang holan di singkola, nang di tonga jabu pe boi do anakhon marsiajar sian natua-tuana. Contoh na paling kongkrit ima Tuhan Jesus. Ndang hea Tuhan Jesus hundul di bangku singkola songon si Paulus manang si Gamaliel. Alai tong do pistar Tuhan Jesus jala boi manjaha huhut mangantusi sude angka Buku na sinurat ni angka Panurirang na di padan na robi. Ido umbahen na jotjot didok Ibana tu angka halak Farise : ndang dijaha ho di buku i (kitab Padan na robi). Jadi tung mansai ringgas do Ibana manjaha jala rap marsiajar dohot natorasna si Josef -Maria. Sahalak ama manang natoras, ingkon gabe guru panutan do i tu angka anakhonna, baik di panghataion, pangalaho/ pambahenan dohot pingkiran. Tung denggan situtu do pangajarion na pinodahon si Musa tu halak Israel asa mamodahon angka patik dohot mangalehon bimbingan na denggan tu gellengna tagan hundulhundul nasida, tingki na modom nang dung hehe, tingki di namardalan (5 Musa 6 : 7).\nSongon si Salomo na manghatindanghon di turpuk on, na manjalo angka pangajarion sian natorasna. Tung mansai godang do angka poda na atur dijalo ibana sian Raja Daud angka nasehat asa ido umbahen boi ibana marhapistaran jala marbisuk sahat na boi mangarajai bangso Israel jala pola umbidang harajaonna sian amana si Daud. Tung beha pe, ndang hea diajarhon sahalak na tuatua tu gellengna angka poda naso ture, tung songon dia pe pangalaho ni natorasna i. Songon jamita ni Tuhan Jesus di Mat 7: 9-11 ise ma sian hamu, na mangalehon batu tu anakna molo indahan dipangido. Manang na olo mangalehon ulok, molo dengke dipangido? gari hamu parjahat umboto mangalehon basabasa na denggan tu anakhonmuna,.... Jadi tung tama do angka anakhon manangihon angka poda na niajarhon ni amana. Ala poda na denggan do i jala molo diulahon boi ma gabe dapotan ngolu (= asa mangolu ho) mungkin lapatanna na toho ima asa hasea ho.\nb. Tuhori hapistaran i dohot pangantusion i.\nJadi tutu ma hape songon ende na di ginjang i, ingkon marhoihoi laho pasingkolahon gelleng, asa boi marsingkola di singkola na timbo. Na arga do parbiotoan i, ndang adong ilmu na mura. Taida ma na masa nuaeng on. Angka singkola na gratis, umumna hurang do gairah ni dakdanak marsiajar laos songon i do nang guruna hurang do ringgas na laho mangajari. Alai taida ma angka parsingkolaan ni swasta na timbo biaya parsingkolaan, tung mansai marsitutu do do angka dakdanak marsiajar ala diboto nunga godang hepeng ni natorasna tu biaya singkolana i, nang angka guru pe, ndang olo marmeammeam mangajari ala nunga diida balga ni biaya na diharuarhon natoras ni dakdanak laho pasingkolahon gellengna. Jala singkola i pe ingkon mambahen ketat disiplin asa dakdanak punya disiplin dohot tanggungjawab na balga.\nMolo nuga marbisuk manang marhapistaran, tung ro pe angka sangkap ni parjahat, naso tupa boi taluhonon ni parjahat i ibana marhite habisuhon (Poda 2 : 12). Molo angka parjahat, huaso ni si bolis do na dipangke dibagasan ngoluna. Alai molo jolma na bisuk, huaso ni Debata do dipangke dibagasan ngoluna. Jala ido na dihajongjonghon si Johannes taringot tu hadirion ni Jesus. Dihatindanghon ibana do, anggo Jesus i, Ibana do "logos" diterjemahon ma i dohot "firman = hata", alai molo di filsafat ni Yunani molo didok "logos" ima parbinotoan, hikmat. Jadi maksud ni si Johannes ima ilmu na tertinggi dibagasan hadirion ni Tuhan Jesus. Molo ro hita tu Ibana, marsiajar ma hita sian Ibana, sian pangajarionNa, sian jamitaNa, sian pambahenanNa, sian holongNa, sian parngoluonNa. Dibagasan Jesus do parbinotoan i, asa molo Jesus na ta jungjung lehononNa ma bisuk dohot hapistaranNa tu ho/hita. Marmulia ma hita bahenonna molo nunga tapasahat ngolunta on tubagasan tanganNa. Gabe jolma na marsanggap ma hita jala lehononNa tu hita hamuliaon molo nunga Jesus tabahen parsigantunganta. Dibagasan hadirion ni Jesus do jumpang hita : hangoluan, hapistaran, parbinotoan, hamaraon, hasangapon.\nDipoda pangajarion ni Tuhan Jesus didok Ibana do : sai jumolo ma lului hamu harajaon ni Debata dohot hatigoranNa dung i tambahononNa ma angka ondeng tu hamuna (Mat 6:33). Ingkon hasangapon ni Debata ma na tajalahi dohot mambahen hasintonganNa di portibion, jadi nang hapistaran nang bisuk pe lehonna ma tu hita. Songon na mangalului Harajaon ni Debata, songon i do bisuk nang hapistaran i, naso tupa boi tarhali jala tangkoon ni panangko manang naso targagat ni tasik manang ngitngit (Mat 7:20). Jadi tung mansai ringkot situtu do di ganup rumah tangga natuatua patupahon angka kebaktian rumahtangga laho mangalehon angka poda na atur tu angka anakhon.\nTingki na parpudi on, tung mansai godang do angka kemajuan zaman na gabe merusak pribadi ni manisia nang "persekutuan keluarga". Taida ma nuaeng on, ndang holan di kota be na mamangke HP (hand phone) alai nunga sahat tu huta-huta. Bahkan dohot tu balian (saba) nunga diboan be HP. Ndang holan na tuatua nampuna HP alai nunga dohot angka parsingkola nang dakdanak. Alani HP on, nunga godang tingki ni dakdanak holan mar-SMS dohot bermain game. Ndang be dipardulihon guruna mangajari. Jala ala ni HP on, dohot ujian pe nuaeng nunga boi disimpan data pelajaran disi jala boi saling mangalehon informasi tu donganna na rap memiliki HP. Songon i do nang natuatua alani TV on, ala nunga sahat di hutahuta pangke parabola dohot indovision gabe holan na manonton nama diula. Tarlumobi ma molo na menarik angka cerita ni sinetron. Ndang adong be tingki boi nanggo apala 2 jom boi rap hundul orangtua dohot dakdanak laho markebaktian keluarga. Hape tung mansai ringkot situtu do boi rap hundul jala patupahon kebaktian, asa disi ma angka ama/ina manang orangtua mamodai gellengna jala manungkun angka pekembangan ni pelajaranna.\nIlmu na nidapot ni dakdanak di sekolah ingkon do dilandasi dohot iman asa unang gabe lilu haporseaonna. Gabe tanggung jawab ni natuatua do laho mamodai dohot mangajari ianakhon di tonga rumahtanggana be. Laos songon i do nang angka naposo asa diingot ma poda ni raja Salomo on. Ndang holan orangtua na bertanggung jawab atas iman dohot habisuhon ni dakdanak alai nang dakdanak pe ingkon boi bertanggung jawab laho mangalului angka poda na denggan na sian Tuhan dohot sian natuatua. Jadi taingot ma hata ni Tuhanta\nsian poda on (Poda 22:6) : Tibu hian ma pasomal-somal dakdanak i marparange hombar tu dalanna, nang dung matua ibana, ndang tagamon morot sian i. Amen.


Tinggalhon Na Roa\nPosted by on Wednesday, 03 October 2007 00:00\nMasiboan ulaonna do angka jolma hombar tu angka hasomalanna. Sian i do dapot botoon ulaon ni halak na manghorhon ngolu ni dirina. Adong ma i pangula, adong ma i parmahan, adong ma i partoba dohot angka lan na asing dope. Haguruon pe tarmasuk do i na manghorhon ngolu di angka jolma, alai adong do deba na mangalehon parbinotoaanna i marhite haguruon na so manghorhon ngolu ni dirina, alai sonang ni rohana mangulahon do. I ma di angka halak naung adong bahonan ni ngoluna jala adong rohana dohot tingkina mangalehon parbinotoan tu angka donganna.\nDang sude jolma tama dohonon naung didongani sahala guru nang tung tardok ibana namalo. Adong do deba timbo parbinotoanna, alai ndang tarlehonna tu donganna nanggo apala sanjongkal, ima ala so adong di ibana sahala guru. Adong do dang apala timbo parbinotoanna, alai ala didongani sahala guru ibana, boi do dapotan parbinotoan donganna jala sipata rap mangalului ibana dohot siseanna i tu angka parbinotoan na tumimbo.\nAngka sisean ni guru pe adong do tong na marsimaoli dohot marsimurai manjalo angka parbinotoan sian guru. Adong do i deba ala tobok ni rohana laos so diboto mangalapati hata pandohan ni guru. Taringot ma i tu parguruon ni si Tardas, naung leleng ibana mangihuthon guruna alai laos so hea do dilehon ajar pangubation hombar tu hasurungan ni guruna i. Disungkun si Tardas ma guruna i aha do poda tu ibana asa adong parbinotoanna. Ala dibereng guru i do tobok ni roha ni si Tardas umbahen dang manigor dilehon parbinotoan tu ibana. Jotjot do diuji guru i ibana asa bidang nian panatapon ni rohana, alai diparrohahon ndang boi dope. Ala pangidoan ni si Tardas i songon na jut ma roha ni guru i laos dialusi ma: �Ah, namura do i, molo adong diboto ho sahit songon on ma tabasna; hututung sibahut tu gara ni api, manang beha pe posi ni sahit boi malum huubati�, ninna guru i huhut ditinggalhon si Tardas. Pos do roha ni si Tardas di hata i, hape sian na so pamotoan ni guru i, gabe datu bolon do si Tardas holan ala ni poda sigait ni guru i. Laos tarnono ma guru i ala ni team ni rohana.\nTaringot ma muse tu haguruon ni si Imran. Sian ias ni rohana do mangalehon parbinotoan haburjuon tu donganna lumobi angka naposo. Adong do ulaonna siganup ari na manghorhon ngolu ni dirina, alai disangahon do tingkina dohot rohana manata roha ni angka naposo tu hasintongan ni roha asa mardalan nian di ulaon nadenggan. Ndang manghirim ibana di angka upa guru sian angka siseanna i, ala ni i toho ma ibana guru di haburjoon jala laos burju do ibana mangajari nang so majalo upa guru.\nDung pungu angka naposo i torop marhaliang di naung dipillit nasida sada inganan parguruan, las ma antong roha ni si Imran ala ringgas ni roha ni na ro i laho marguru tu ibana. Sian Tuhan i ma hujalo angka pasupasu nadenggan na hubahen on, ianggo apala sian angka na ro on do sadia ma i, ninna rohana do dibagasan.\nDung diujungi guru Imran pangajaranna dibagasan ari i, ditandosi ma tu angka siseanna i asa diingot dibagasan rohana be songon poda siulahononna be ima; asa dibuat angka nadenggan, ditadinghon angka naroa. Denggan do antong panjanghon ni angka sisean i laos mangundukhon mangoloi poda nauli i.\nSai jolo dijalang angka sisean i do si Imran uju naeng mulak tu jabuna be. Dibagasan gok ni roha do ibana manjalo sangap sian angka niajaranna i. Dung mulak angka sisean i, diapus ibana ma andorana songon na mandok maulitae huhut ditatap tu ginjang, ala nunga tamba sangapna dihilala rohana marnida sian angka haburjuon ni na marsiajar tu ibana i.\nDung laho borhat ibana mulak tu jabuna, dilului ma sipatuna alai ndang dapotna. Dibereng holan sapasang nama adong sipatu disi, ipe naung buruk do jala matombuk. Muningan ma rohana, ise ma ulaning mambuat sipatungki, dang tung ala na golap dohonon umbahen so ditanda be sipatuna, alana galak di palito listrik. Bah, boha nama on, ninna rohana. Ujungna dipangke ma sipatu naburuk i, unang apala lonjananna angka narotak di dalan sibolusonna tu jabuna.\nDung jumpang tingkina parguruan tu minggu namangihut, jumolo do sipatuna i disuhuni tu angka siseanna i. �Ise sian hamu na di minggu nasalpu mamangke na so sipatuna?�, ninna huhut songon na mardongan holso. Masiberengan ma nasida angka na ro i dibagasan lomos ni roha. Biar do roha ni nasida molo tung muruk guru i tu nasida. Bah, ai na adong dope hape sian hami on na olo manangko na so ugasanna, hape nunga loja guru i mangajari, laos ugasanna muse dope tangkoon, ninna rohana be dibagasan.\nAdong ma sada sian nasida patoltol tanganna tu ginjang tanda naeng mangalusi guru i huhut didok: �Ahu do gurunami�, ninna. Dilului si Imran do dalan unang mardongan muruk ibana paingothon siseanna namambuat sipatuna i, nata pe nunga sogo hian rohana. Alai disungkun ma siseanna namanangko sipatuna i: �Boasa tung buatonmu na so sipatum?, adong do ajar na songon i hulehon tu hamu?�, ninna.\n�Podamuna do nahuingot gurunami�, ninna ma mangalusi. Marrara ma bohi ni si Imran umbege hata i huhut didok: �Sadihari hupodahon sisongon i tu hamu�, ninna mardongan muruk.\n�Na di minggu nasalpu gurunami, asa buaton nadenggan tinggalhonon naroa. Marhatohoan sipatu ni guru i nama nadumenggan ba i ma hubuat� ??.\nSIRINGKOT-RINGKOT | READ 3184x


(src)="3"> Boi do lam denggan portibi on molo sude halak mangihuthon prinsip ni Bibel ?\n(src)="4"> ” Ala huringkoti hami marparange na denggan di na saluhut . ”  — Heber 13 : 18 .\n(src)="5"> Joujou Paboahon on mangulas taringot pangkorhon ni hajujuron di parngoluonta .\n(src)="6"> Porlu dope Hajujuron Saonari ?\n(src)="8"> Aha do Pangkorhonna molo Ndang Jujur 4\n(src)="9"> Laba ni Hajujuron 6\n(src)="10"> Bibel Mambahen Denggan Ngolungku\n(src)="11"> Lehon ma tu Ahu Hadameon dohot Las ni Roha Holan Sataon pe 8\n(src)="12"> Diboto Hamu do ?\n(src)="14"> Songon dia Mangadopi Biar ni Roha 11\n(src)="15"> Bisuk sian Bibel Marlaba Dope tu Hita Saonari\n(src)="16"> Unang ma Paholsohu Hita 15\n(src)="17"> Songon dia do Didok Bibel ?\n(src)="19"> Sungkunsungkun Na Dialusi Bibel\n(src)="20"> Dapatkah Alkitab membantu Mengatasi Depresi ?\n(src)="21"> ( Ida ma di AJARAN ALKITAB > PERTANYAAN ALKITAB DIJAWAB )\n(src)="1"> SIULASON NI MAJALAH ON | BOASA HITA INGKON JUJUR ?\n(src)="2"> Si Hitoshi karejo di bagian akuntansi di Jepang .\n(src)="3"> Tingki mangetong hepeng ibana dohot bosna , disuru ma si Hitoshi mambahen laporan palsu .\n(src)="4"> Alai didok si Hitoshi ma targanggu do panggora ni rohana mambahen songon i .\n(src)="5"> Ujungna dipakaluar ma ibana sian parkarejoanna i .\n(src)="6"> Dung pigapiga bulan , marsak situtu ma si Hitoshi .\n(src)="7"> Mabiar ibana ndang adong na manjalo ibana karejo .\n(src)="8"> Umpamana tingki mangalamar karejo , dipaboa ibana do tangkas ndang olo ibana mangulahon ulaon na so jujur .\n(src)="9"> Didok na mewawancarai ma , ” Asing hian ho ! ”\n(src)="10"> Gabe holsoan ma si Hitoshi , ninna ibana ma , ” Ra ndang adong be labana molo marparange na jujur . ”\n(src)="11"> Alai , dipatogu keluarga dohot donganna ma ibana asa tongtong jujur .\n(src)="12"> Pengalaman ni si Hitoshi on , mangajari hita ndang sude jolma lomo rohana jujur .\n(src)="13"> Pigapiga halak mandok ndang marlaba parange sisongon i , tarlumobi tingki marbisnis .\n(src)="14"> Sahalak borua sian Afrika Selatan mandok , ” Rap tinggal do ahu dohot angka halak na so jujur .\n(src)="15"> Jala sipata , olo do balga pangkorhon ni parange nasida i tu ahu . ”\n(src)="16"> Sada sian parange na so jujur naung somal saonari on , i ma gabus .\n(src)="17"> Pigapiga taon naung salpu si Robert S .\n(src)="18"> Feldman na singkola di bagian psikologi di Universitas Massachusetts Amherst mandok 60 persen halak naung magodang margabus sahali di bagasan sampulu minut .\n(src)="19"> Didok si Feldman muse , ” On mambahen songgot rohanta .\n(src)="20"> Alai sasintongna , ndang lomo rohanta sai mangulahon gabus . ”\n(src)="21"> Masuk akal dope ninna rohamu godang halak mangkasogohon gabus alai tongtong dope sai diulahon gabus ?\n(src)="22"> Boasa dope adong gabus , manangko , dohot angka parange na so tigor saonari on ?\n(src)="23"> Aha do pangkorhon ni parange na so jujur tu angka jolma ?\n(src)="24"> Jala na rumingkot , songon dia do asa unang taulahon parange na so jujur ?\n(src)="2"> ” Asa sae masalah , ndang porlu hita jujur . ”  — Samantha , Afrika Selatan .\n(src)="3"> Tutu do i ?\n(src)="4"> Songon si Samantha , sude do hita hea mangadopi parsoalan .\n(src)="5"> Olo do hita tarelaela asa unang jujur , alai tarida do aha na ringkot di hita sian na tabahen .\n(src)="6"> Umpamana , olo do hita ndang jujur asa unang maila .\n(src)="7"> Alai , molo tarboto maila ma hita .\n(src)="8"> Ida ma tudosan na ditoru on .\n(src)="9"> Molo masihaposan dua halak , boi ma maraleale nasida .\n(src)="10"> Las ma rohanasida jala dame ma dihilala .\n(src)="11"> Alai , ndang mura maraleale dohot na asing .\n(src)="12"> Molo lomo rohanta maraleale , ingkon rap paradehon tingki , mangkatahon na tutu tu dongan jala ndang mangkaringkothon diri sandiri .\n(src)="13"> Boi do gabe sega paralealeon alani sada parange na so jujur .\n(src)="14"> Jala , maol do padengganhon paralealeon naung sega .\n(src)="17"> Ra , gabe hansit do rohamuna jala songon na dijehehon ma pangkilalaanmuna .\n(src)="18"> Boi do sega paralealeonta holan alani saotik parange na so jujur .\n(src)="19"> Si Robert Innes sahalak professor ekonomi sian Universitas California , mandok ” Parange na so jujur on songon virus jala boi bali . ”\n(src)="20"> Molo jotjot hita mangkatai dohot halak na somal margabus , hita pe boi gabe ndang jujur ” sarupa ” dohot ibana .\n(src)="21"> Songon dia do bahenonta asa boi tongtong jujur ?\n(src)="22"> Boi do hamu diurupi marhite Bibel .\n(src)="23"> Pingkirhon ma pigapiga prinsip ni Bibel , na diulas di artikel na mangihut .\n(src)="24"> AHA DO I ?\n(src)="25"> Mangkatahon na so tutu tu sasahalak na marhak mamboto , mangkatahon na so binotona , papilithon na so sintong , ndang mangkatindangkon na sintong dohot marhata manggang .\n(src)="26"> SONGON ON MA HATA NI BIBEL : ” Ai marbiasbias do Jahowa mida halak na geduk , alai rosu do Ibana tu halak partigor . ”\n(src)="27"> ( Poda 3 : 32 ) ” Dibahen i , bolongkon hamu gabus i ; hatahon hamu ma na sintong , ganup tu donganna . ”  — Epesus 4 : 25 .\n(src)="28"> AHA DO I ?\n(src)="29"> Pahatahatahon na mambahen roa goar ni halak na asing .\n(src)="33"> Mangotootoi halak asa dapotan hepeng manang barang .\n(src)="36"> AHA DO I ?\n(src)="37"> Mambuat barang ni sasahalak na so sian pamotoanna .\n(src)="2"> ” Ai pos do rohanami , na so pola solsolan ni panggora ni roha i hami , ala huringkoti hami marparange na denggan di na saluhut . ”  — Heber 13 : 18 .\n(src)="3"> Di Bibel , hata Junani na diterjemahon ” hajujuron ” lapatanna angka ulaon na denggan manang parange na denggan .\n(src)="5"> Aha do angka na hombar tusi ?\n(src)="6"> Torop do halak jumolo markaca andorang so laho sian jabu .\n(src)="7"> Boasa ?\n(src)="8"> Asa suman idaon .\n(src)="9"> Alai , adong dope na rumingkot sian parsurion manang pahean na denggan .\n(src)="10"> Sasintongna , parangenta boi do mambahen hita gabe uli manang roa di jolo ni halak .\n(src)="11"> Disurat di Bibel umlomo do rohanta mangulahon na roa .\n(src)="12"> 1 Musa 8 : 21 mandok , ” Ai na jat do pingkiran ni roha ni jolma sian sietehetehonna . ”\n(src)="13"> Alani i , asa boi jujur ingkon taalo do giotgiot ni rohanta na sala .\n(src)="14"> Hea do dihilala Apostel Paulus songon on .\n(src)="15"> Didok ibana , ” Ai dihalashon jolma parbagasan na di ahu do nian patik ni Debata .\n(src)="16"> Alai huida do patik na asing di bagasan angka ruas ni dagingku , na marmusu dompak patik na di bagasan rohangku ; gabe dipatunduk do ahu tu gomgoman ni patik ni dosa , na di bagasan ruas ni dagingku . ”  — Rom 7 : 22 , 23 .\n(src)="17"> Umpamana , molo tubu tu rohanta laho mangulahon ulaon na so jujur , jala lam tahalomohon i , unang ma taoloi .\n(src)="18"> Molo taalo do pingkiran sisongon i , boi do hita tongtong jujur , nang pe godang halak na so jujur di humaliangta .\n(src)="19"> Tahaporluhon do panogunoguon asa denggan parangenta jala asa boi jujur , nang pe godang halak ndang mangkaringkothon i .\n(src)="20"> Godang halak mandok , ndang ingkon jujur nasida di sude ulaonna .\n(src)="21"> Buku The ( Honest ) Truth About Dishonesty mandok , ” Sasintongna taboto do na margabus hita , jala ninna rohanta ndang pola boha i , tongtong dope ninna rohanta , hita halak na jujur . ”\n(src)="22"> Alai , adong do panogunoguon na boi mangurupi hita asa tongtong jujur ?\n(src)="23"> Adong .\n(src)="24"> Marjuta halak di liat portibi on mangkilala pangurupion sian Bibel na marisi poda asa denggan marparange .\n(src)="25"> ( Psalmen 19 : 8 ) Nunga godang na mangkilala laba ni poda ni Bibel di keluarga , parkarejoan , di partondion dohot marparange .\n(src)="26"> Patik dohot prinsip ni Bibel marlaba tu sude halak , houm , marga dohot bangso .\n(src)="27"> Molo taparsiajari Bibel , jala taulahon podana , dipatogu do hita asa tongtong mangulahon na sintong .\n(src)="28"> Asa tongtong jujur ndang sae holan marsiajar Bibel .\n(src)="29"> Godang do halak na mangelaela hita laho mangulahon na roa .\n(src)="30"> Alani i , ringkot hita martangiang tu Debata mangido pangurupionNa .\n(src)="31"> Dung i , ndang mabiar be hita mangulahon na sintong jala boi ma hita jujur di saluhut ulaonta .


Sapoken na lewat, iontang Si Pulut mada Si Pege marmayam-mayam tu Huta Piul so adong si pandongani nia, arana adong dabo sada boru bujing na lagak na baru itandaan nia i poken. Ning Si Pulut: "Nga se binoto le adong rasokimu, adong dongan nia na lagak muse alakna, so dong gandakmu, kan...na so adong dope gandakmu ? Ning ia tu si Pege. "Olo keta", ning si Pege antong soni.\nPas mantong ari Minggu, dung sumbayang Azar i Mandersa, marangkatma ma alai na dua tu Huta Piul. Tar dua jom do lolotna, laluma alai tu si, oni kehe ipalalu alai tu Mandersa na i huta i sumbayang kotu Magorib. salose sumbayang, kehe musema alai tu sada Bagas Podoman ni poso-poso i huta i, arana get mangido izin mangkusip kalai tu Raja Na Poso (Katua Naposo Bulung sannari), soni mantong adatna i maso i, arana anggo inda mangido izin jolo, goyak dei roa ni poso-poso i adong na mangkusip alak na ro tu kampung ni alai i, i ma so kehe alai na dua mangido izin tu Raja Na Poso ni huta i. Abiaran ni Si Pulut sabotulna, mabiar ia adong kalak na manganggu ia pala dompak markusip dot bujing ne get kusipon nia i, apalagi adong na mangrambasi. Kasidunganna inda lalu mangkusip boru bujing na por roa nia i, sambang kaji, um lojana sajo mangulangi tu Huta Piul.\n"Soni mada Raja, on pe langkama ami on jolo mamarik-marik. Tarimo kasi godang mada", ning si Pulut, Ro ning Raja Na Poso i: "Jadima, tai reso amu di si, na sadari ning kalak adong boto ulok sa mamolus i lambung na i. Soni pe, pala adong sanga na monga dokon kamu jami, na i son sajo do ami", ning ia. Dung isolom kalai Raja Na Poso i, langka ma antong alai na dua palan-palan taro mangecek-ecek.\nInda lolot dung i, sampe ma alai antong tu Bagas Podoman ni bujing i. Dung tardonok tu bagas i, na pakaluar ia mantong Tulila nia sian bagasan ni kupiah nia, na torusma ipalu-palu ia ilambung ni bagas i inda dao sian lubang pangkusipan na adong i bagas i. Dung martulila, marende-ende maia. Ompak na marende-ende ia, songon on ma ende-endena:\nLobe doit da anggi\nNa padua tiang na padua losung\nI tonga ni parik on\nI bege ho dehe\nIbege ho dehe\nSuling mada on so suling\nSulingkon bulu tolang\nMangkuling maho le mangkuling\nAri on ma get andoostorang....\nOni, martulila muse ia mulak. Dung loja martulila, marende-ende muse ia mulak, songon i ma torus ibaen ia torus marulak-ulak. I mantong rasoki nai, anta songondia, mangalus mada sada boru bujing sian bagasan, na manyapai sanga ise bayo na martulila dot na marende-ende i. Nga bentong, na bulusma ialusi Si Pulut obar ni bujing i, tai marende-ende parjolo songon on:\nAu on mada manuk tinggiran\nManyogot so tarpatuduk\nPotang ari so tarpadek\nMate-mate ipogaskon donganna songon i\nNa suangkon danon ni bulu\nTu aek so ipangan gulaen\nTu darat so ra tubu\nMadabu so dong topotan\nDung i, mangalus muse boru bujing i:\nUboto do parpordamu\nSintap ni sarisir tu rumput manis\nUboto do parroamu\nSintap ni bibir do baya obar na manis\nMangkusip muse Si Pulut songon on:\nDongdong baya so tardongdongkon\nTubu dahan dfi bona bulu\nPodom baya so tarpodomkon\nIda-idaan i tompa muyu\nMuda lindot do hodong ni pahu\nGariang i manjadi napu\nMuda na giot do ho baya di au\nDamang-dainang madung satuju\nMangalus muse boru bujung i:\nNada pahu baya na so lindot\nGariang i na tubu i lereng-lereng\nNada baya au na so giot\nDamang-dainang indape mangalehen\nTentong ison dope pitulo\nTarambung-ambung lao mamolus\nI son dope antong ita marsuo\nTorang sigat sidumadang ari\nMangkusip muse Si Pulut:\nUjung nai jari-jari\nIta patama do dokonon\nUjung nai ita pasari-sari\nRo museng alus ni boru bujing i:\nSoni mada anta na piga nolima Si Pulut mardalanan tu Huta Piul so leng bisa ia mangkusip boru bujing na dung solot i ate-ate nia i. Tai i mantong rasoki nia, inda ra boru bujing i maringanan dot ia, oni ngantong idokon boru bujing i muse sanga aha sobobna so inda ra ia maringanan dohot Si Pulut.\nPosted by Edi Nasution at 1:37 AM\nLabels: mamarik-marik, marene-ende, martulila


Renungan Batak: Marpanarihon tu Dongan Jolma -->\nRenungan Batak: Marpanarihon tu Dongan Jolma\nOleh: Pdt.Dr.Robinson Butarbutar\n“Marpanarihon tu dongan jolma”\n(Filippi 4: 10-20)\nI ma marhite na dohot manumpahi nasa na ringkot di parbarita nauli na borhat tu luat na asing i. Marhite ulaon ni parbarita nauli na tinumpahan i dohot do iba marpanarihon tu donganniba jolma, asa taruli nasida di barita nauli na sian Tuhanta Jesus i. Songon i do na pinatupa ni halak Kristen di kota Filippi di taon 50-an abad na parjolo.\nTangi do nasida di hata ni Debata pinatolhas ni apostel Paulus jala na ginurithononna muse di Filippi 2: 4 taringot tu tondi marpanarihonon ni angka na porsea i tu dongan jolma, i ma: “Unang ma holan na ringkot di hamu be matahon hamu, dohot ma na di dongan.” Ditumpahi nasida do ulaon pamaritaan barita nauli pinatupa ni apostel Paulus i di angka luat na asing di Kekaisaran Romawi , ndang holan na manongos sada sian tongatonganasida, i ma si Epaphroditus laho mangurupi apostel i mangulahon ulaon pamaritaan i, alai dohot do marhite na manongos sinadongan (jaha: Hepeng) nasida pangkeon ni apostel i tu na ringkot di ongkos pardalanan mardarat dohot markopal, parbornginan, manuhor sipanganon dohot na asing na ringkot di ulaon i.\nSongon i ma parsidohoton ni halak Kristen na di Filippi i di ulaon manarihon dongannasida jolma asa dapotan di asi ni roha ni Debata di bagasan Jesus Kristus sampe pola adong pangantusion di roha ni apostel Paulus dohot di roha nasida na mandok na “saparsaoran” manang di hata Indonesia bermitra do nasida di ulaon pinatupa ni apostel Paulus i. Holan huria Filippi on do pola sahat tu na bermitra dohot apostel Paulus manarihon dongan jolma marhite ulaon mamaritahon barita na uli.\nNian dao gumodang do sinadongan ni halak Kristen na adong di kota Korintus sian sinadongannasida. Alai ndang tarbahen apostel Paulus “saparsaoran” manang bermitra dohot halak Korintus ala lomo roha ni halak Korintus mamereng toru angka na dapotan pangurupion sian nasida.\n(Catatan na ringkot: Ia hata na dipangke apostel Paulus manurathon “parsaoran” i di hata Gorik i ma ekoinonesen, bentuk aorist sian kata kerja koinonoo, ahu marsaor. Di hata Batak migor dilapati tu parsaoran/kemitraan di bidang parhepengon: “donganku mangetong hepeng” (Filippi 4: 15). Nunga masuk disi penafsiran di Bibel pangalapation ni hata Batak i, ala taringot tu hepeng dihatai di ayat 16-18. Na sumintong mangalapati hata ekoinonesen i ma “nunga saparsaoran”/bermitra).\nDi hata “saparsaoran” manang bermitra i ndang adong na manghilala ibana mangalehon turgas tu sasahalak, na asing manjalo turgas sian ibana, alai rap saparsaoran manang rap bermitra nasida di ulaon manarihon dongan jolma marhite ulaon mamaritahon barita nauli. Apostel Paulus dohot angka donganna na borhat mamaritahon barita nauli, alai halak Kristen Filippi manarihon na ringkot tu ulaon i, i ma personalia di hadirion ni Epaphroditus dohot hepeng, sahali ro di dua hali. Songon i ma balga ni tanggung jawabnasida di parsaorang manarihon dongan jolma i, ndang ala hurangan apostel i, jala ndang ala ndang tuk ibana di ngolu na marhahurangan, alai gabe boi diida apostel i na uap na husus do pinarade nasida i songon pelean halaean halomoan ni roha ni Debata (Filippi 4: 16-18).\nAlai pelean tu Debata do i dilehon nasida dihaposi apostel i do na gohan ni Debata do tu nasida na ringkot di nasida hombar tu hamoraonNa i di hasangapon i di bagasan Kritus Jesus. Asa, ala ni parsaoran di ulaon manarihon dongan marhite mangalehon na ringkot tu apostel i ndang na gabe hurangannasida, alai baliksa gabe gohan ni Debata do na ringkot di nasida.\nParsaoran manang kemitraan manarihon na ringkot di dongan jolma marhite panumpahion di ulaon mamaritahon barita nauli pinatupa ni Apostel Paulus sisongon i do na tongtong diula angka naporsea i sian partingkian ni apostel Paulus sahat tu nuaeng on. Bahat do parbarita nauli na sai borhat dope mamaritahon ulaon mamaritahon barita nauli i di hutana, di luat na asing, di negara na asing, dohot di benua na asing na patupahonsa di bagasan parsaoran dohot angka na porsea di Jesus Kristus.\nAdong do i marhite na pajongjong sada lembaga manang badan pamaritaan barita nauli, isara di Rheinische Mission Geselschaft manang na ditanda halak Batak songon RMG manang Barmen Mission. Di bonana halak Kristen Jerman marsasahalak do na mangalehon sinadonganna laho patupa ulaon pamaritaan barita na uli di tano Batak nang di benua Afrika songon dalan nasida manarihon halak Batak na so mananda Kristus dope. Nasida do na paradehon na ringkot tu ulaon ni angka misionaris na mangula di duru ni Jerman, ndang marimbar dohot di tano Batak. Gabe dapotan asi ni roha ni Tuhan Debata nasida. Songon i do tong Overseas Missionary Fellowship na manongos Hudson Taylor tu China. Di laonlaon ni ari ndang apala ruas ni huria i be na langsung manarihon na ringkot tu ulaon misi, alai angka hurianasida nama. Ditumpahi nasida ma huria nasida marhite pelean na dipapungupungu. Nuaeng on pe adong do angka parbarita nauli na so apala borhat tu huta na asing, alai marhite ulaon pamaritaan barita nauli na digital naboi mandungdung na asing marhite digitalisasi. Di na patupa i nasida adong do na diurupi angka ruas ni huria na ulaonna di ulaon di duru ni marbaritat nauli, i ma mangula di ngoluna siganup ari.\nDi tongatonga ni hurianta pe dipasahat ulaon ni huria i tu angka parhalado partohonan na gok tingki, dohot parhalado na so partohonan. Nasida na so parhalado i manumpahi angka ulaon ni angka partohonan i laho manarihon sude ruas ni huria i di bagasan huria i nang di duru ni huria i marhite ulaon mamaritahon barita na uli dohot ulaon parasi ni rohaon.\nJala dilaonlaon ni ari, dung tubu pangantusion di tongatonga ni Hakristenon Protestant tarlumboi di tongatonga ni Hakristenon na marsiajar sian ajaran ni Reformator Martin Luther, na mandok na dos do di jolo ni Debata panjouonNa di angka naposoNa na mangula di tongatonga ni huria dohot angka naposoNa na mangula di tongatonga ni ngolu siganup ari di duru ni ulaon ni huria, nunga diida angka ruas ni huria di portibion ndang marimba ruas ni HKBP na ulaonnasida di tongatonga ni negara nang di tongatonga ni perusahaan na metmet sahat tu na umbalga na marhite mangula disi disarihon nasida do angka donganna jolma marhite na mangulahon ulaonna i sadenggandengganna. Molo politisi ibana, marhite ulaonna di Dewan Perwakilan Rakyat na marragam tirket i nang Dewan Perwakilan i ma nasida manarihon angka dongannasida jolma marhite na manjagahon hak-hak nasida na marragam i, i ma patupa undang-undang manang peraturan daerah, dohot mamastihon na dipadalan angka pejabat negara di tirket na marragam i do tingkos undang-undang nang peraturan daerah i nang di negara. Molo abdi negara ibana diulahon ibana ma sadenggandenggan ulaonna songon abdi negara na marragam i sadenggandengganna songon dalanna manarihon donganna jolma, marhite kinerja na bekerja keras, bekerja cepat, bekerja marparbue na tangkas, bekerja imbaru, bekerja sedernana, dohot bekerja saurdot tu uhum, ndang na mangalo uhum. Molo pengusaha na bermodal ibana, na metmet sahat tu na umbalga, disarihon ibana ma donganna jolma marhite na patupa ulaon tu angka donganna jolma marhite usahana i tarlumobi tu angka na baru lulus kuliah dohot na holan lulus SMA manang lulus SMK sambing pe tahe marhite na patupahon angka pelatihan-pelatihan tu nasida asa boi denggan mulaulaon di angka ulaon na marragam i, di pabrik-pabrik, di bidang pariwisata, dohot na asing.\nSada isara na boi dohonon dison i ma na pinatupa ni Amang Edward Tigor Siahaan dohot Inang i Vera br Hutauruk, ruas ni HKBP Tebet, na manadingkon ulaon nasida na somal di Jakata, borhat, mangolu jala mangula di Lobusiregar di Siborongborong marhite na mangajari angka dakdanak di huta i dohot di humaliangsa marhata Inggris laho mendukung sangkap ni Pamarenta mambahen angka Kabupaten di sekitar Danau Toba gabe hasahatan ni pariwisata nasional, dohot pajongjong usaha Lapo Kopi, digoari Piltik Coffee, jala dung i maherbang saotik gabe Piltik Caoffe dohot Homestay, asa marhite i boi ibana patauhon angka sundut naumposo di luat nang di duru ni luat Lobusiregar i boi manamuei tamue na ro tusi sadenggandengganna sian ruhut-ruhut kepariwisataan na denggan jala na hipas na boi satirket dohot angka luat pariwisata na denggan di Indonesia dohot di negara-negara maju isara Jepang pe tahe.\n(Jamita Minggu Evangelium, 17 Nopember 2019, Sian Parsameanta, STT-HKBP Pematangsiantar, 0812-62472015)